text:
05 декабрь 2014 йыл, 17:03
ӨФӨ, 2014 йыл, 5 декабрь. /«Башинформ» мәғлүмәт агентлығы, Дмитрий Слезин/. 6-7 декабрҙә Өфөнөң «Динамо» спорт комплексында көрәш буйынса Рәсәй чемпионаты уҙасаҡ.
Ярыштың ойоштороусылары – РФ Спорт министрлығы, Рәсәйҙең Көрәш федерацияһы, Башҡортостандың Йәштәр сәйәсәте һәм спорт министрлығы, БР Милли һәм билбаулы көрәш федерацияһы.
Көс һынашырға 37 төбәктән 150-ләп көрәшсе сығасаҡ.
Башҡортостан йыйылмаһынан һигеҙ спортсы сығыш яһаясаҡ: спорт мастеры Илфак Ибәтуллин (60 килограмға тиклем), спорт мастеры Рәмил Ғәлимов (65 килограмға тиклем), спорт мастеры, 2014 йылда донъя чемпионатында көмөш призер Артур Зөлҡәрнәев (70 килограмға тиклем), атҡаҙанған спорт мастеры, 2014 йылда ғәмәлдәге донъя чемпионаты Альберт Рәхмәтуллин (75 килограмға тиклем), спорт мастерлығына кандидаттар Рушан Ильясов һәм Илдар Моратов (80 килограмға тиклем), спорт мастерына кандидат Айгиз Зәйнетдинов (90 килограмға тиклем) һәм халыҡ-ара класындағы спорт мастеры, 2014 йылда билбаулы көрәш буйынса донъя чемпионаты Рөстәм Арыҫланов (100 килограмдан ашыу).


c: text/html

text:
Реджеп Тайип Эрдоған
Рәджәп Таййып Э́рдоған (төр. Recep Tayyip Erdoğan, 1954 йылда Истанбулда тыуған) — төрөк дәүләт һәм сәйәсәт эшмәкәре, 2014 йылдан башлап Төркиә Йөмһүриәтенең 12-се Президенты. Төркиә Йөмһүриәтенең Ғәҙеллек һәм үсеш партияһы Лидеры.
Тормош юлы[үҙгәртергә | вики-тексты үҙгәртергә]
- 1954 йылдың 26 февралендә Истамбулдың Бейоғлу районы Касымпаша кварталында тыуған.
- 1973 йылда Истамбулдың имам-хатыбтар дин мәктәбен тамамлай.
- 1980 йылға тиклем төрлө транспорт ойошмаларында эшләй.
- 1980 йылдың 12 сентябрендә Төркиәлә 3-сө хәрби түңкәрелеш булды.
- 1994 йылда Истамбул мэры вазифаһына һайлана.
2014 йылдың 10 авгусында Рәжәп Тайип Эрдоған граждандарҙың тура һайлау юлы аша 51.79% тауыш менән президент итеп һайланды.
Реджеп Тайип Эрдоған - Мәскәү дәүләт Халыҡ-ара мөнәсәбәттәр институты Хөрмәтле Докторы (2011) [1]
- ↑ Эрдоган стал почетным доктором МГИМО, Вести.ру

robotstxt: allowed

filter: keep


text:
30 ноябрь 2011 йыл, 13:02
автор: "Башинформ"
Был аҙнала Башҡортостан Президенты Рөстәм Хәмитов Үрге Тәтешле ауылында республиканың Тәтешле, Асҡын, Балтас, Борай, Ҡалтасы, Краснокама һәм Яңауыл райондарының ауыл биләмәләре башлыҡтары менән осрашты.
Республика башлығының матбуғат хеҙмәте хәбәр итеүенсә, был ауыл биләмәләре башлыҡтары менән осрашыуҙарҙың дауамы булып тора.
Рөстәм Хәмитов һүҙҙәренсә, «был осрашыуҙар аралашыу өсөн яҡшы мөмкинлек бирә. Һәм был эште мин махсус рәүештә һеҙҙең яҡта, республиканың төньяҡ өлөшөндә, тамамлайым».
— Барлыҡ ауыл биләмәләре рәйестәре менән таныштыҡ, барыһы менән дә мөнәсәбәттәр көйләнде. Уларҙың барыһы ла хәлде яҡшы аңлай. Власть системаһына үҙгәрештәр индереү, һеҙҙең кимәлдәге власты аҡса менән тәьмин итеү кәрәклеген аңлай. Һеҙгә күберәк хоҡуҡтар бирергә, матди яҡтан тәьмин итергә, һеҙҙе яҡларға кәрәк, контролдә тотоусы ойошмалар ҙа бик күп. Был һорауҙар минең өсөн яйлап асыҡлана башланы. Шуға күрә бындай осрашыуҙар минең өсөн юғары һөҙөмтәләргә эйә, — тине Президент.
Республика башлығы халыҡ менән бәйләнеш булдырырға кәрәклеген билдәләне.
— Төрлө сәбәптәр арҡылы мөнәсәбәттәр өҙөлдә, власть – үҙ тормошо, халыҡ үҙ тормошо менән йәшәй башланы. Шуға күрә халыҡ власҡа ышанмай башланы. Хәлде үҙгәртеү өсөн күп йылдар кәрәк. Әммә ҡайһы бер мәсьәләләрҙе тиҙ арала хәл итеп була – тәү сиратта, ресурстар бүлеү өлкәһендә. Беҙ республика кимәлендә ябай халыҡ мәсьәләләрен хәл итә башларға тейешбеҙ, — тип һыҙыҡ өҫтөнә алды Рөстәм Хәмитов.
— Алдағы йылда ауыл ерендә киләһе программаларҙы башларға ниәтләйбеҙ. Беренсеһе – ауылдарҙы төҙөкләндереү. Был бер йыллыҡ программа түгел, бәлки, ул 10 йылға ла һуҙылыр. Әммә урамдар төҙөк, таҙа булһын, юлдарға асфальт түшәлһен өсөн беҙ йыл һайын 1,5-2 миллиард һум бүлеп торорға тейешбеҙ.
Икенсе программа – урамдарҙы яҡтыртыу. Был программа өс йылға иҫәпләнгән: 1 миллиард 700 миллион һум. Өс йыл эсендә яҡтыртыу буйынса эштәрҙе тамамларға тейешбеҙ.
Киләһе программа – ауылдарҙы һыу менән тәьмин итеү. Ҙур, ауыр, бер нисә миллион һум аҡса талап иткән программаны, әлбиттә, бер-ике йыл эсендә генә хәл итеп булмай. Әммә мәсьәләне яйға һала алырбыҙ, — тине республика башлығы.
— Киләһе мәсьәлә ауылдарҙа йәшәүсе халыҡты хеҙмәтләндереүгә ҡағыла. Фельдшер-акушерлыҡ пункттарына ремонт яһау зарур. Улар беҙҙә ике мең. 500-700 пункт насар хәлдә: уларҙы емереп, урындарына яңынан төҙөү хәйерлерәк булыр ине. Әлегә 100-150 пунктҡа ремонт эшләнгән. Һәм был эштең башы ғына. Был мәсьәлә буйынса Хөкүмәткә программа әҙерләргә ҡушылды.
Артабан эре ауылдарҙа балалар баҡсаларын төҙөргә тейешбеҙ. Киләһе йылда республикала 52 яңы балалар баҡсаһы сафҡа индереләсәк. Был яҡынса 7-8 мең урын тәшкил итәсәк. Һәм ике-өс йыл дауамында, мәсьәлә хәл ителгәнсе, эште ошо темпта дауам итәсәкбеҙ.
Ауыр хәлдә булған мәктәптәр мәсьәләһен дә ҡарарға кәрәк. Ҡыҙғанысҡа ҡаршы, беҙҙә төҙөлөп бөтмәгән инфраструктура объекттары бихисап, эштәрҙе тамамлар өсөн 30 миллиард һум аҡса кәрәк. Төҙөй башлағандар ҙа, ташлағандар. Беҙ улай төҙөмәйәсәкбеҙ: башлайбыҙ икән, мотлаҡ рәүештә тамамлаясаҡбыҙ, — тине Рөстәм Зәки улы.
— Эш урындары. Был – глобаль проблема. Фермаларҙы, ауыл хужалығы производстволарын тергеҙергә, әҙер продукция сығарыу буйынса яңы предприятиелар төҙөргә кәрәклеген яҡшы аңлайбыҙ. Киләһе йылдан «500 ферма» программаһын башлайбыҙ. Был бик ҙур программа. Ул кәм тигәндә ун биш миллиард һум торасаҡ. Һөҙөмтәлә биш-алты йыл дауамында беҙ 500 ферма төҙөргә йәки ремонтларға тейешбеҙ. Был ауылдарҙа яҡынса 60-80 мең яңы эш урынын булдырыу мөмкинлеген бирәсәк. Шулай уҡ фермалар төҙөү менән бер рәттән әҙер продукция сығарған производстволар төҙөү мөмкинлеген дә ҡарарға кәрәк. Һатып алыусылар бар. Беҙгә хәләл продукция һорап, мосолман илдәренән киләләр. Хәҙер Малайзия, Бангладеш менән эш итәбеҙ. Сауд Ғәрәбстаны беҙҙән ит һорай, Ҡытай беҙҙән ҡоро һөт һатып алырға әҙер, — тип хәбәр итте Башҡортостан Президенты.


text:
09 июнь 2012 йыл, 15:40
автор: Любовь Колоколова
Башҡортостанстат мәғлүмәттәренә ярашлы, тауар һәм хеҙмәттәргә ҡулланыу хаҡтары индексы ағымдағы йылдың май айында 2011 йылдың декабренә ҡарата 101,7 процентты тәшкил итте, шул иҫәптән аҙыҡ-түлек тауарҙарына — 102,1%, аҙыҡ-түлеккә ҡарамаған тауарҙарға — 101,7% , хеҙмәттәргә 101,2 процентҡа тиң булды.
Волга буйы федераль округы субъекттарында быйыл май айында тауар һәм хеҙмәттәргә ҡулланыу хаҡтары индексы — 101,7 — 102,6%, ә Рәсәй буйынса уртаса алғанда 102,3 процентты тәшкил итте.


text:
13 сентябрь 2016 йыл, 16:14
фото: Олег Яровиков
ӨФӨ, 2016 йыл, 13 сентябрь. /«Башинформ» мәғлүмәт агентлығы, Ксения Калинина/. Башҡортостанда Ғәҙәттән тыш хәлдәр министрлығы елдең көсәйеүе тураһында иҫкәртә. Ведомствоның республика гидрометеорология һәм тирә-яҡ мөхит мониторингы идаралығы мәғлүмәттәренә һылтанып хәбәр итеүенсә, 13 сентябрҙә көндөҙ ел секундына 18 метр тиҙлектә иҫәсәк.
Рәсәй Ғәҙәттән тыш хәлдәр министрлығының төбәктәге баш идаралығы электр линиялары, ағастар һәм реклама таҡталарына яҡын бармаҫҡа кәңәш итә. Йәйәүлеләргә юл аша сыҡҡанда һаҡ булырға кәрәк. Водителдәргә тиҙлек режимын арттырмау, юл ҡағиҙәләрен үтәү мөһим.


text:
18 ноябрь 2015 йыл, 14:04
ӨФӨ, 2015 йыл, 18 ноябрь. /«Башинформ» мәғлүмәт агентлығы, Гөлфиә Акулова/. Иваново ҡалаһында «Мисс студенчество России-2015» һәм «Мистер студенчество России-2015» конкурстарының финалы уҙа. Иң һөйкөмлө һәм талантлы студенттар бәйгеһендә Башҡортостан исеменән төбәк этабы еңеүселәре — Башҡорт дәүләт университетының Хоҡуҡ институтынан Ева Чашинская һәм Башҡорт дәүләт университеты Нефтекама филиалының «Дәүләт һәм муниципаль идара итеү» йүнәлеше студенты Александр Плющ сығыш яһай.
Студенттар конкурсын Рәсәй йәштәр союзы, Иваново өлкәһе Хөкүмәте һәм Иваново дәүләт энергетика университеты ойоштора. «Мисс студенчество России» быйыл туғыҙынсы тапҡыр үткәрелһә, «Мистер студенчество» — Рәсәй йәштәр союзының пилот проекты. Проекттың башҡарма директоры Александр Антонюк һүҙҙәренсә, «мисс» сибәр, зифа буйлы, ижади ҡарашлы, изге күңелле һәм нәфис, «мистер» иһә көслө, спорт һөйөүсән, илдең патриоты булырға тейеш.
Конкурс программаһы 20 ноябрҙә башлана. Финал иһә 25 ноябрҙә Иваново музыкаль театрында уҙа. «Мисс студенчество России» Гран-приһына эйә булыусы илебеҙ исеменән «Королева Весна» халыҡ-ара конкурсында сығыш яһаясаҡ.


text:
16 июнь 2010 йыл, 12:33
автор: Любовь Колоколова
«Өфө моторҙар эшләү производство берекмәһе» асыҡ акционерҙар йәмғиәтендә предприятиеның сифат менеджменты системаһы буйынса норматив документтары стандарт талаптарына ярашлылыҡҡа тикшереү үтте.
Предприятиела аудитты Ҡорамал һәм хәрби техниканы һынау һәм сертификациялау институтының директор урынбаҫары Александр Федотов етәкселегендә был ойошманың белгестәре үткәрҙе.
ӨМЭПБ-ның йәмәғәтселек менән бәйләнештәр буйынса идаралығынан хәбәр итеүҙәренсә, Ҡорамал һәм хәрби техниканы һынау һәм сертификациялау институтының ағымдағы йылдың 27 майҙағы ҡарары менән берекмәгә сифат менеджменты системаһының ГОСТ РВ 15.002, ГОСТ Р ИСО 9001 стандарты талаптарына ярашлылығын раҫлаусы сертификат бирелгән. Документ 2013 йылға тиклем ғәмәлдә буласаҡ. Ул ӨМЭПБ-ла сифатлы газ турбинаһы сығарыуға бар шарттар ҙа булыуын раҫлай.


text:
28 сентябрь 2011 йыл, 12:59
автор: Галина Бахшиева
Башҡортостандың оҙон ғүмерле кешеләре – 90 йәштән олораҡтар — Халыҡ-ара ололар көнөнә ҡарата 800 һумлыҡ аҙыҡ-түлек йыйылмаһы аласаҡ. Республика Хөкүмәтенең 90 йәштән олораҡ граждандарға матди ярҙам күрһәтеү тураһындағы тейешле ҡарарына ҡул ҡуйылған да инде. Был маҡсатҡа республика ҡаҙнаһынан ете миллион һумдан ашыу аҡса бүленәсәк.
Оло йәштәгеләр өсөн аҙыҡ-түлек йыйылмаһына сәй, кәнфиттәр, печенье, ҡуйыртылған һөт һәм хатта шарап та индерелгән. Башҡортостандың хеҙмәт һәм халыҡты социаль яҡлау министры Ленара Иванованың әйтеүенсә, әлеге ваҡытта республикала 90 йәштән олораҡ 8500 кеше һәм йөҙ йәште үткән 203 кеше йәшәй.


text:
17 декабрь 2013 йыл, 17:35
автор: Арина Рәхимҡолова
Мәжит Ғафури исемендәге Башҡорт академия драма театрында күренекле сәсән Мөхәмәтша Буранғоловтың 125 йыллығына арналған фундаменталь һәм ҡулланма ғилми хеҙмәттәрҙе, «Фән — халыҡҡа» академик баҫмаларын презентациялау үткәрелде. Уны Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институты һәм БР Башҡорт ҡатын-ҡыҙҙары йәмғиәте ойошторҙо.
Китаптарҙы презентациялауҙа ғалимдар, сәнғәт эшмәкәрҙәре, уҡытыусылар, студенттар, уҡыусылар һәм тарих, мәҙәниәт менән ҡыҙыҡһынған, үҙ халҡының теле яҙмышына битараф булмаған барыһы ла ҡатнашты. Тантанала ҡатнашыусыларға «Урал батыр» ҡобайырҙар циклын ЮНЕСКО тарафынан булдырылған матди булмаған кешелек мираҫы хазиналары исемлегенә индереү мәсьәләһенә арналған «Башҡорттарҙың эпик мираҫында Урал-батыр ере» документаль фильмы күрһәтелде.
Шулай уҡ кисәлә ете томлыҡ «Башҡорт халҡының тарихы» коллектив монографияһының VII томын, күп томлы «Башҡорт теленең академик һүҙлеге»нең V томын, «Башҡорт сәсәндәре мәктәбе» китабын, «Экспедиция материалдары» йыйынтығын тәҡдим иттеләр.
ТӨРКСОЙ Халыҡ-ара ойошмаһында БР Мәҙәниәт министрлығы вәкиле Әхәт Сәлихов төрки халыҡтарҙың халыҡ-ара мәҙәниәтенә ҙур өлөш индергәне өсөн филология фәндәре докторы, профессор Фирҙәүес Хисаметдиноваға ТӨРКСОЙ –ҙың 20 йыллығы иҫтәлекле миҙалын тапшырҙы.
Мифтахетдин Аҡмулла исемендәге Башҡорт дәүләт педагогия университеты студентарының «Урал-батыр»эпосынан өҙөктәр башҡарыуы һәм Рәми Ғарипов исемендәге 1-се башҡорт гимназия-интернаты уҡыусыларының «Урал» көйөн ҡурайҙа уйнауы кисәнең биҙәге булып торҙо.


text:
20 май 2014 йыл, 17:25
автор: Сергей Захаров
«Башҡортостан Республикаһының атҡаҙанған матбуғат һәм киң мәғлүмәт хеҙмәткәре» тигән почетлы исемде республика киң мәғлүмәт сараларының бер юлы өс вәкиле алды. Юғары профессионал һәләте һәм күп йылдар намыҫлы хеҙмәте өсөн төбәк башлығы указы менән «Башҡортостан» телерадиокомпанияһы дәүләт унитар предприятиеһы телеоператоры Урал Ғатауллин, «Звезда» редакция-нәшер итеү комплексы директоры Федор Кулагин һәм «Кызыл таң» гәзитенең бүлек мөдире Рәзилә Низамова бүләкләнде.
Ошо уҡ указ менән почетлы исемдәр мәҙәниәт, фән, юриспруденция, мәғариф, һаулыҡ һаҡлау, агросәнәғәт, урман хужалығы, сәнәғәт өлкәһе вәкилдәренә бирелде.


text:
Мосолман байрамдары
Мосолман байрамдары- мосолмандар байрам иткән байрамдар. Ислам динендә 13 байрам телгә алына һәм үткәрелеп килә. Иң ололары — Ураҙа ғәйете һәм Ҡорбан ғәйете. Улар Мөхәммәт СҒС ваҡытынан уҡ байрам ителә. Байрамдар ай календары буйынса үткәрелә.
Йөкмәткеһе
Ураҙа байрамы[үҙгәртергә | вики-тексты үҙгәртергә]
Ғәрәпсә Ғәйдел Фитыр көнө тип йөрөтөлә. Рамаҙан ураҙаһы тамам булғандан һуң өс көн байрам ителә. Байрамдың башы Шәүүәл айының беренсе көнөнә тура килә. Был көндә мосолмандар мәсеттәргә йыйылып ғәйет намаҙы башҡара. Аллаһы Тәғәләнән гонаһтарын ярлыҡауҙы һорап теләктәр теләйҙәр. Рамаҙан иң изге ай- сөнки был айҙа Ҡөрьән китабы иңдерелә башлаған. Мәтдт мөмкинселектәре булған мосолмандар ғәйет намаҙына тиклем фәҡирҙәргә йәки мәсеткә фытыр саҙаҡаһы бирә. Рамаҙан айы барышында ураҙа тотоусы кешеләрҙе киска ашҡа, Ифтарға(ауыҙ асырға) йыйыу йолаһы бар.
Ҡорбан ғәйете[үҙгәртергә | вики-тексты үҙгәртергә]
Ҡорбан байрамы Зөлхиззә айының 10-сы көнөнә тура килә. Ул ураҙа байрамынан һуң 70 көн үткәс билдәләнә һәм өс көн дауам итә. Был көндө мөсолмандар иртүк тороп төркөм-төркөм йыйылып «Аллаһу әкбәр, Аллаһу әкбәр» тип тәҡбир әйтеп, юлда туҡтай — туҡтай мәсеткә йүнәлә. Унда ғәйет намаҙы уҡыйҙар. Аллаһы тәғәләнән ярлыҡау һорайҙар.
Мосолмандар был көндө махсус намаҙ уҡырға һәм күңелдәрен Аллаһыға йүнәлтергә тейештәр. Ҡәғбә храмын төҙөгән Ибраһим пәйғәмбәр Ябраил фәрештәнән «ҡара ташты» алғас, үҙенең Аллаһыға бирелгәнен күрһәтеү өсөн, улы Исмәғилде Ҡорбан итмәксе була(37, 97-110 аяттар). Ләкин шәфҡәтле Аллаһы Тәғәлә, фәрештә аша бәрән ебәреп, уның улын ҡотҡара.
Ғәрәфә көнө[үҙгәртергә | вики-тексты үҙгәртергә]
Ҡорбан байрамынан алдағы көн. Мосолмандар өсөн был изге һәм мөбәрәк көн иҫәпләнә. Был көндө, йәғни Зөлхиззә айының 9-сы көнөндә улар Мәккәгә Ғәрәфәт тауы итәгенә күмәкләшеп намаҙ уҡырға йөрөй торған булғандар.
Һижриәт көнө[үҙгәртергә | вики-тексты үҙгәртергә]
Икенсе төрлө күсеү көнө тип йөрөтөлә. Был көн сәфәр айының 26-сы көнөндә билдәләнә. Ислам диненең сөнни мәзхәбендәге мосолмандар, 13 йыл буйы Мәккә кешеләрен ислам диненә өндәгәндән һуң, ошо кистә хәҙрәти Рәсүл СҒС, хәҙрәти Әбүбәкер менән бергәләшеп, Мәҙинәи Мөкәрәмәнәнән сығып, Мәҙинәи Мөнәүәрә ҡалаһына барып еткәндәр. Ошонан һуң Ислам дине тиҙ арала тарала башлай, көсәйеп китә. Шуға күрә мосолмандар был көндө мөбәрәк күрәләр. Әммә Шиғый мәзһәбендәге мосолмандар был көндө байрам итмәйҙәр.
Мәүлид байрамы[үҙгәртергә | вики-тексты үҙгәртергә]
Ғәрәпсә тыуған көн мәғәнәһендә. Рәбиғүл әүәлдең 12-се кисендә ҡояш байыу менән башлана. Был бөтә мосолмандарының донъя һәм әхирәт сәғҙәттәренә сәбәп булған Мөхәммәд СҒС тыуған көнө. Ул миләди йылы менән 570 йылдың 27 апрелендә Мәккәи Мөкәрәмәлә Ҡорайыш ҡәбиләһенең ярлы шим ырыуында донъяға килә.632 йылда вафат була. Мәүлит байрамында мәсеттәрҙә пәйғәмбәребеҙгә бағышлап хөтбәләр уҡыйҙар, вәғәздәр һөйләйҙәр. Һәр кем салауат әйтә.
Миһраж кисәһе[үҙгәртергә | вики-тексты үҙгәртергә]
Ғәрәпсәнән ауҙарһаҡ, Миһраж - юғарыға күтәрелеү, күккә ашыу тигәнде аңлата. Ҡөрьәндең 17 сүрәһендә әйтелгәнсә Мөхәммәд СҒС уяулы — йоҡоло килеш ятҡанда яҡтылыҡ баҫҡысы буйлап Аллаһы Тәғәлә менән һөйләшергә күккә ашҡан. Шул ваҡиғаны иҫтә ҡалдырыу йөҙөнән мосолмандар рәжәп айының 27-се кисендә миһраж үткәреүҙе ғәҙәткә индергәндәр
Рәғәиб кисәһе[үҙгәртергә | вики-тексты үҙгәртергә]
Рәжәб айының беренсе йомаһына ҡаршы кискә тура килә. Ошо кисте Мөхәммәдтең СҒС атаһы хәҙерәте Ғабдулла менән әсәһе хәҙрәти Әминә никахлашҡандар һәм беренсе тапҡыр күрешкәндәр.
Бәрәәт кисәһе[үҙгәртергә | вики-тексты үҙгәртергә]
Шәғбан айының 15-се көнөнә тура килә. Изге кисә 14-се шәғбанда ҡояш байығас та башлана. Риүәйәттәргә ҡарағанда, кешеләрҙең бер йыллыҡ яҙмышы, бәхете, тормошондағы уңышы, рәхәт, етеш йәшәүе ошо кистә билдәләнә.
Ғәшүрә көнө[үҙгәртергә | вики-тексты үҙгәртергә]
Ғәшүрә көнө мөхәррәм айының 10 көнөндә байрам ителә. Мөхәммәд пәйғәмбәр һәм уның сәхәбәләре ошо көндө мөбәрәк һанап, ураҙа тотҡандар, изге ғәмәлдәр ҡылғандар.
Ҡәҙер кисе[үҙгәртергә | вики-тексты үҙгәртергә]
Рамаҙан айының 26-сы көнөндә байрам ителә. МөхәммәдкәСҒС Ҡөрьән аяттары Аллаһынан ошо кистә иңдерелә башлаған тип аңлатыла. Уның изгелеге шунан килә. Хәҙерәте Рәсүл СҒС,ҡәҙер кисендә тәүбә ҡылған кешенең барлыҡ гонаһтарын Аллаһы Тәғәлә ярлыҡар, тип әйтеп ҡалдырған. Сөнки был кистә изге ғәмәлдәрҙең сауабы башҡа кистәргә ҡарағанда артыҡ була. Шуға күрә мосолмандар был төндө йоҡламай үткәрәләр. Мәсеттәрҙә намаҙ уҡыу, доға ҡылыу, Ҡөрьән уҡыу ойошторола.
Тәшриҡ көндәре[үҙгәртергә | вики-тексты үҙгәртергә]
Ҡорбан ғәйетенән һуңғы өс көндө, йәғни, зөлхиззәнең 11, 12, 13-сө көндәрен Тәшриҡ көндәре тип атайҙар. Былар изге көндәр. Ғәрәфә көнөнөң иртә намаҙынан алып тәшриҡ көнөнөң икенде намаҙына ҡәҙәр, йәмәғәт намаҙынан һуң мосолмандар һәр урында ҡысҡырып «тәҡбир тәшриҡ» әйтәләр. Йәғни Аллаһы Тәғәлә хәҙрәттәрен ололайҙар.
Иҫкәрмәләр[үҙгәртергә | вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
- Вәлиева М. Ғ., Үтәбай-Кәрими Р. Мосолман байрамдары // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2013. — ISBN 978-5-88185-143-9.


text:
Рәсәй һәм донъя хәбәрҙәре
Испанияла хайуандарҙы яҡлаусылар менән Торо де ла вега байрамында ҡатнашыусылар һуғышҡан. Был байрамдың асылы шунда-үгеҙ урам буйлап кешеләрҙе баҫтыра. Ахыр сиктә уны һөңгө ҡаҙап үлтерергә тейештәр. Хайуандарҙы яҡлаусылар 120 мең ҡултамға йыйып үгеҙҙәрҙе үлтереүҙе туҡтатырға саҡыра.
Франция исламистарҙы утҡа тотасаҡ. Ислам дәүләте позициялары буйынса ут асыу бик мөһим, сөнки террорсылар баш ҡалҡытып ҡына ҡалмай, айырым дәүләттәрҙең мөстәҡиллегенә лә янай тигән францияныү премьер министры.
Пхеньян Вашингтонды атом ҡоралы менән ҡурҡыта. Төнъяҡ Кореяла Йонбенда атом комплексы тулы ҡеүәтенә эшләй башлаған. Урындағы сәйәсмәндәр быны Американың дошмандарса сәйәсәтенә тәбиғи реакция тип баһалай.
Сүриәнән 2 меңдән ашыу ҡасаҡ Истамбулдың Байрампаша автовокзалында йыйылған. Улар Грецияға ҡоро юл аша эләгергә иҫәп тота. Мигранттарға йәйәүләп 200 саҡырымдан ашыу юл үтергә тура киләсәк.


text:
25 декабрь 2013 йыл, 11:23
автор: Розалия Вәлиева
2014 йылда инвалидтарҙы эшкә урынлаштырыу өсөн ике процент квота хеҙмәткәрҙәр һаны 35 кешенән артығыраҡ булған коллективтарға билдәләнә, тип хәбәр итте РФ Президентының майҙағы указдарын үтәү мәсьәләләре буйынса республика Хөкүмәтендә үткән кәңәшмәлә хеҙмәт һәм халыҡты социаль яҡлау министры Ленара Иванова.
Элек предприятиеларҙа 100-ҙән ашыу кеше иҫәпләнгән осраҡта инвалидтарҙы эшкә алыу, уларға махсуслаштырылған эш урындары булдырыу йөкләмәһе бирелә ине.
Башҡортостанда 2010 йылдан алып йыһазландырылған эш урындарына 780 инвалид эшкә урынлашҡан, уларҙың 554-е эшләүен дауам итә. Һуңғы ике йылда инвалидтар өсөн тағы ла 572 эш урыны булдырыу планлаштырыла. Инвалид өсөн эш урынын йыһазландырыуға эш биреүсегә уртаса 66,2 мең һум күләмендә субсидия бирелә.


text:
15 сентябрь 2014 йыл, 14:56
ӨФӨ, 2014 йыл, 15 сентябрь. /«Башинформ» мәғлүмәт агентлығы, Илья Спиридонов/. Ҡытай бизнесмендары республика менән конструктив үҙ-ара эш алып барырға ниәтләнгән. Башҡортостандың Ҡытай инвесторҙары менән эш итеү перспективалары тураһында «Башинформ» мәғлүмәт агентлығына интервьюла БР Инвестициялар йәлеп итеү агентлығы етәксеһе Флүр Әсәҙуллин һөйләне.
— Әлеге ваҡытта Башҡортостан Хөкүмәте ҡарамағында Янцзы йылғаһының үрге һәм урта ағымы төбәктәре менән хеҙмәттәшлек итеү буйынса оператив эшсе төркөм булдырылған, был йүнәлештә уртаҡ проекттарҙы ғәмәлгә ашырыу буйынса «юл картаһы» әҙерләнгән, – тип билдәләне Флүр Әсәҙуллин. – Был провинциялар менән иҡтисади хеҙмәттәшлек өлкәһендә өс проект эшләнеп килә. Уларҙың береһе – республикала «Чжон Гэ» Ҡытай-Рәсәй халыҡ-ара сауҙа үҙәге компанияһын булдырыу. Бынан тыш, метиздар етештереү буйынса «Юйди» Чунцин металдар эшкәртеү компанияһы менән һөйләшеүҙәр алып барыла. Ә октябргә Цзянси провинцияһында Рәсәй бизнесы көнөн уҙғарыу ҡаралған.
Интервьюны тулыһынса «Детально» бүлегендә уҡый алаһығыҙ.


text:
08 сентябрь 2010 йыл, 11:00
автор: Эльмира Сабирова
Өфө йәштәре хәҙер эште интернет ярҙамында эҙләй ала. Эшкә урынлашыу буйынса яңы сайт www.hezmet.ru адресы буйынса эшләй башланы.
БР Йәштәр сәйәсәте һәм спорт министрлығынан хәбәр итеүҙәренсә, «Йәштәр өсөн Өфөлә эш» порталы 16 — 35 йәштәгеләр категорияһына иҫәпләнгән. Эш эҙләгән йәштәр өсөн был ресурс республикала уникаль эш эҙләү инструменты булып тора.
Көн һайын модераторҙар, баш ҡаланың эш биреүсе компаниялары һәм кадрҙар агентлыҡтары сайтта тиҫтәләгән яңы вакансиялар тураһында мәғлүмәт урынлаштыра. Ә төрлө һөнәрҙәге йәш белгестәр үҙҙәренең резюмеһын теркәй.
Сайтты ойоштороусылар әйтеүенсә, айырым критерийҙар буйынса вакансиялар һәм параметрҙар буйынса резюмелар эҙләү тиҙ һәм аныҡ һөҙөмтә бирәсәк.
Бынан тыш, был портал — эш эҙләүселәр өсөн әүҙем аралашыу майҙансығы ла. Форумда «Эш биреүселәрҙең ҡара һәм аҡ исемлектәре», «Эш эҙләү», «Эш тураһында», «Эш хаҡы» кеүек һәм башҡа төрлө темалар табырға була.
Сайттың махсус бүлегендә ҡалала үткәрелеүсе эш менән тәьмин итеүгә йүнәлтелгән йәштәр акциялары хаҡында оператив яңылыҡтарҙы ла ҡарап барырға мөмкин.


text:
16 октябрь 2012 йыл, 14:49
автор: Людмила Терновая
Республика парламенты спикеры Константин Толкачев «Рәсәй Федерацияһы Иҫәп палатаһының Почет грамотаһы»на лайыҡ булды. Награданы тапшырыу тантанаһы шишәмбе республиканың Дәүләт Йыйылышы Президиумы ултырышында үтте.
Башҡортостан Республикаһы Контроль-иҫәп палатаһы рәйесе Салауат Харисов билдәләүенсә, БР Дәүләт Йыйылышы – Ҡоролтай рәйесе был юғары наградаға Рәсәй Федерацияһының Иҫәп палатаһы менән хеҙмәттәшлекте нығытыуға, шулай уҡ дәүләт һәм муниципаль финанс контроле системаһын камиллаштырыуға өлөш индергәне өсөн лайыҡ булған.


text:
06 ноябрь 2009 йыл, 16:06
автор: Эльвира Латипова
Бөгөн Республика Йортонда БР Президенты Мортаза Рәхимов ауыл эшсәндәрен – хужалыҡ етәкселәрен, механизаторҙарҙы, инженерҙарҙы, һыйыр һауыусыларҙы, агроном һәм зоотехниктарҙы – юғары дәүләт наградалары менән бүләкләне.
– Ауыл хужалығы һәм эшкәртеү сәнәғәте хеҙмәткәрҙәре көнөн мин төп байрамдарҙан иҫәпләйем,– тине республика башлығы,– Мин һеҙгә намыҫлы хеҙмәтегеҙ өсөн ысын күңелдән рәхмәт белдерәм.
Йыл ҡатмарлы булды,әммә ҡыйынлыҡтарға ҡармаҫтан,ауыл хужалығы етештереүселәре яҡшы һөҙөмтәләргә иреште,тип билдәләне ул. Күп күрһәткестәр былтырғы йыл кимәленә яҡын.
Был көндө Ордендарға, Хөрмәт грамоталарына, отличие билдәләренә һәм маҡтаулы исемдәргә 95 ауыл хужалығы хеҙмәткәрҙәре лайыҡ булды. Ете производство коллективы һәм бер ауыл хакимиәте БР Президентының Рәхмәт хаты менән бүләкләнде.
Стәрлетамаҡ районының “Рощинский совхозы” дәүләт унитар ауыл хужалығы предприятиеһы директоры Әнүәр Абдрафиҡов “Башҡортостан Республикаһы алдындағы хеҙмәттәре өсөн” ордены менән бүләкләнде. Ул етәкләгән ауыл хужалығы предприятиеһын тулы хоҡуҡ менән өлгөлө тип атарға була. Бында етештерелгән сеймал ошонда уҡ эшкәртелә лә. Киләсәктә “Рощинский совхозы” тулы циклға эйә күп профилле предприятиеға әүерелергә тейеш. Августта совхозда ит комбинаты эшләй башланы. Мортаза Рәхимов предприятие етәкесеһенә намыҫлы хеҙмәтен таныуын белдерҙе, ә Әнүәр Абдрафиҡов, үҙ сиратында, республика башлығына хужалыҡҡа финанс ярҙам күрһәткәне өсөн рәхмәт әйтте. Әйткәндәй, матди ярҙам тос булды. Ит эшкәртеүҙе ойоштороу өсөн генә төбәк ҡаҙнаһынан дөйөм сығымдар 150 миллион тәшкил иткән ваҡытта 102 миллион һум күсерелде.
Дыуан районы “Ярославка” ауыл хужалығы етештереү кооперативының 1-се бригадаһы тракторсыһы Павел Игишев Халыҡтар дуҫлығы ордены менән наградланды.
“Башҡортостан Республикаһында фиҙаҡәр хеҙмәте өсөн” отличие билдәһе менән алты хеҙмәткәр бүләкләнде. Уларҙың береһе – “Ергән машина – технологик станцияһы” асыҡ акционерҙар йәмғиәтенең М.Горький участкаһы тракторсы –машинисы Латиф Әбдүшев. МТЗ-80 тракторы менән ул 25 йыл идара итә һәм үҙенең тоғро “тимер” аты менән айырылғыһы килмәй.
– Сирек быуат эсендә өйрәнеп тә киткәнмен, – ти ул. – Был трактор менән туғанлашып бөттөк инде, сәсеү ваҡытында көнөнә 35 гектар үтә торғайным. Эҫе булыуға ҡарамай, көнөн дә, төнөн дә эшләнем. Сит илдән ҡайтарылған техникаға күсеп ултырырға тәҡдим итһәләр ҙә, үҙемдең машинамды йәлләйем. Техника станцияла заманса хәҙер.
Туймазы районының “Үҫән” ауыл хужалығы етештереү кооперативының машина менән һауыу операторы Райхана Бикбаева ауыл хужалығы предприятиеһында 30 йыл эшләй. Эшен ярата, шуға ла киләсәк пенсия тураһында уйламай ҙа: һаулыҡ булһа, үҙенең һәүкәштәрен ташламаясаҡ.
– Йәш саҡта ауыр ине ул, иртәнге сәғәт биштән тороуы еңел түгел,– ти ул.–Һуңынан өйрәнеп киттем, еңелерәк була башланы. Коллектив татыу, берҙәм, матур итеп эшләргә генә ҡала.
Башҡортостан Республикаһының Почет грамотаһы менән 40 эшсән, тағы ла 43 хеҙмәт уңғаны “Башҡортостан Республикаһының атҡаҙанған ауыл хужалығы хеҙмәткәре” исеменә лайыҡ булды.


text:
30 сентябрь 2013 йыл, 9:22
автор: Ольга Муртазина
Өфө юғары уҡыу йортон тамамлаусы ҙур төбәк етәксеһе вазифаһына үрләтелде. 27 сентябрҙә Рәсәй Президенты указы менән Ставрополь крайы губернаторы вазифаһын ваҡытлыса башҡарыусы итеп Владимир Владимирович Владимиров тәғәйенләнде. Төбәкте 2012 йылдың майынан етәкләгән Валерий Зеренков отставкаға китеүе тураһында ғариза бирҙе.
Кубанда тыуып үҫкән, Владимиров 1997 йылда Өфө дәүләт нефть техник университетын «Тәбиғи энергия сығанаҡтары һәм углеродлы материалдарҙың химик технологияһы» белгеслеге буйынса тамамлай. Был тәғәйенләнешкә тиклем 37 йәшлек чиновник Ямал-Ненец автономиялы округы губернаторының беренсе урынбаҫары булып эшләй.


text:
23 декабрь 2011 йыл, 15:15
автор: "Башинформ"
Башҡортостан Президенты Рөстәм Хәмитов үҙенең советнигы Андрей Назаровты республика Президентының инвестицион хеҙмәттәшлек мәсьәләләре буйынса махсус вәкиле итеп тәғәйенләне.
Бындай ҡарар инвестициялар йәлеп итеү эшмәкәрлеген камиллаштырыу һәм Башҡортостандың хужалыҡ итеүсе субъекттарына инвестицион проекттарҙы тормошҡа ашырыуҙа булышлыҡ итеү маҡсатында ҡабул ителгән.
Президенттың инвестицион хеҙмәттәшлек мәсьәләләре буйынса махсус вәкиле Мәскәү ҡалаһында йәшәп эшләйәсәк, тип хәбәр итә республика башлығының матбуғат хеҙмәте.


text:
13 ғинуар 2011 йыл, 9:52
автор: "Башинформ"
Башҡортостан Президенты Рөстәм Хәмитов республикала тау саңғыһы буйынса балалар-үҫмерҙәр спорт мәктәптәре булдырыу инициативаһы менән сығыш яһаны. Был мәктәптәрҙе эшләп килеүсе «Абҙаҡ», «Яҡтыкүл», «Ҡандракүл» һәм «Өйәҙетау» (Октябрьский ҡалаһы) тау саңғыһы курорттары базаһында асыу планлаштырыла.
«Башҡортостандың барлыҡ тау саңғыһы курорттарында тау саңғыһы мәктәптәре эшләргә тейеш, — тине Рөстәм Хәмитов. — Бөтә донъяла шулай ҡабул ителгән, һәм был чемпиондарҙы тәрбиәләү өсөн нигеҙ булып тора. Район етәкселәре был маҡсаттарға сисенеп-кейенеү өсөн тәғәйенләнгән биналар бүлергә вәғәҙә итте. Ә беҙҙең бурыс — бындай мәктәптәрҙе ойоштороу, саңғы, кәрәк-яраҡтар һатып алыу өсөн аҡса табыу».
Рөстәм Хәмитов, Башҡортостандың яҡшы йыһазландырылған тау саңғыһы курорттарына туристар илебеҙҙең һәр тарафтарынан килә, ә республикала йәшәүсе балалар унда бара алмай, тип билдәләне. Мәҫәлән, “Абҙаҡ”та 150-гә яҡын үҫмер шөғөлләнә, ләкин күрше ауылдарҙағы 250-гә яҡын баланың бындай мөмкинлеге юҡ.
«Мин Башҡортостан Президентының республикала тау саңғыһы мәктәптәре ойоштороу тураһындағы башланғысын хуплайым, — тине Рәсәйҙең Тау саңғыһы һәм сноуборд федерацияһы президенты Светлана Гладышева. — Спортҡа кесе йәштән нигеҙ һалына. Балалар-үҫмерҙәр спорт мәктәптәре — буласаҡ чемпиондар шөғөлләнгән урын. Беҙ үҙ сиратыбыҙҙа Башҡортостанда балалар һәм үҫмерҙәр тау саңғыһы мәктәптәре ойоштороуҙа методик ярҙам күрһәтергә әҙербеҙ».


text:
03 август 2010 йыл, 12:42
автор: Эльмира Сабирова
Өфө районының «Ҡайынҡай» дауалау-һауыҡтырыу комплексы нигеҙендә шишәмбе көндө, 3 августа, «Мин — граждан» йәйге профилле лагеры асыла. «Башинформ» агентлығына «Берҙәм Рәсәйҙең Йәш гвардияһы» Бөтә Рәсәй йәмәғәт ойошмаһының Башҡортостан төбәк бүлексәһенән хәбәр итеүҙәренсә, быйыл ул икенсе тапҡыр үткәрелә. Смена 16-30 йәштәге 200 йәш активисты йыясаҡ. Ҡатнашыусылар араһында урындағы үҙидараның һайланған органдары ҡарамағындағы йәштәр йәмәғәт советы ағзалары һәм БР район һәм ҡалаларынан йәштәр йәмәғәт ойошмалары активистары, «Берҙәм Рәсәй» партияһының йәш кадрҙар резервы ағзалары бар.
Ойоштороусыларҙың үҙҙәре алдына ҡуйған бурыстары – яңы йәш лидерҙарҙы асыҡлау, йәштәрҙең сәйәси яҡтан мәғлүмәтлелеген күтәреү, ҡатнашыусыларҙа үҙ-үҙен ойоштора белеү һәләтен үҫтереү, ойоштороу һәм идара итеү потенциалын асыҡлау һәм уны үҫтереү.
Йәштәр лидерҙары лекцияларҙа, тренингыларҙа, дискуссия майҙансыҡтарында ҡатнашасаҡ. Улар Башҡортостанды артабан модернизациялау, йәштәр парламентаризмы, Рәсәйҙең инновацион үҫешендә йәштәрҙең роле, социаль проекттар һәм башҡа темалар буйынса фекер алышасаҡ.
Бынан тыш, йәштәрҙе спорт һәм мәҙәни-ял саралары көтә. Смена 9 августа тамамланасаҡ.


text:
20 ноябрь 2009 йыл, 9:38
автор: Михаил Сытин
БР Хөкүмәте Премьер-министры Раил Сарбаев “Рәсәйҙә медицина ксенон технологияларын үҫтереү” эш кәңәшмәһендә ҡатнашты. Унда ксенон инертлы газын ватан һаулыҡ һаҡлау практикаһына индереүҙе ойоштороуҙың һәм уның иҡтисади һөҙөмтәлелегенең көнүҙәк мәсьәләләре ҡаралды.
Кәңәшмәлә Рәсәй ғалимдарының практик медицинала ксенонды ҡулланыу, киң спектрҙағы сирҙәрҙе дауалау методологияларын эшләү, ватан медицина техникаһын булдырыу, яңы сеймал сығанаҡтарын һәм ксенон етештереү технологияларын үҙләштереү өлкәһендәге ҡаҙаныштарына ҡағылған мәсьәләләр комплексы тикшерелде.
Беҙҙең ил ксенонды клиник практикала ҡулланыуға рәсми рөхсәт биргән тәүге ил булып тора. Медицина ксеноны алыу өсөн етештереү ҡеүәте бар, уны күп тапҡыр файҙаланыу технологияһы эшләнгән, ксенон наркозы һәм терапияһы өсөн аппаратура булдырылған.
Медицинала юғары технологиялар файҙаланыуҙың заманса тенденцияһы препараттарҙың организмға мөмкин тиклем аҙ йоғонтоһон күҙ уңында тота, шуға күрә кеше өсөн ошо зарарһыҙ анестезияны ҡулланыу ҙур киләсәккә эйә.
Рәсәйҙә ксенон ни бары ике-өс төбәктең дауалау учреждениеларында ғына ҡулланыла. Республикабыҙҙа ксенон ҡулланыу мәсьәләләре академик кимәлдә — 2007, 2008 һәм 2009 йылдарҙа үткән медицина конференциялары сиктәрендә ҡаралғайны.
Әле Башҡортостанда йыл һайын 40 меңдән ашыу ингаляция наркозы яһала. Ксенонды киң ҡулланып һәм тейешле инфраструктура булдырып, уның хаҡын ярайһы уҡ арзанайтыу мөмкинлеген иҫәпкә алғанда, ул үҙ урынын ныҡлы биләйәсәк тип ышаныс менән фаразларға була.
Республикала ксенон анестезияһы тәү сиратта бик күп ҡатмарлы һәм оҙайлы операциялар үткәрелгән, бала табыуҙың ҡатмарлы осраҡтары булған, нервы системаһы сирҙәре менән яфаланыусыларға операциялар үткәрелгән Өфө һәм Стәрлетамаҡ кеүек эре ҡалаларҙа үҙен аҡлаясаҡ.


text:
16 сентябрь 2013 йыл, 10:09
автор: Ғәлиә Нәбиева | фото: Андрей Старостин
Башҡортостан Президенты Рөстәм Хәмитов Бөрө ҡалаһында булды. Ошо көндәрҙә ҡала үҙенең 350 йыллыҡ юбилейын билдәләне. Рөстәм Хәмитов «Берендей» дендропаркында булды, унда IV республика белем биреү учреждениелары уҡыусыларының фәнни-ғәмәли конференцияһы һәм биҙәү-ғәмәли сәнғәт конкурсы үтте.
Конференцияла бөтә республиканан 130-ҙан ашыу уҡыусы ҡатнашты. Форум эше баҡсасылыҡ, сәскәселек, ландшафт дизайны секциялары буйынса ойошторолдо. Форумға килә алмағандар үҙ эштәрен биҙәү-ғәмәли сәнғәт конкурсына ебәрҙе. Бәйгелә Өфө, Благовещен, Яңауыл, Бөрө ҡалаларынан, Дүртөйлө, Шаран, Кушнаренко, Әлшәй, Өфө, Борай, Туймазы, Мишкә райондарынан балалар ҡатнашты.
Йәш экскурсоводтар республика етәксеһен дендропарк менән таныштырҙы. Бында 120 төр алмағас үҫтерелә. Ҡаланың 1-се урта мәктәбе уҡыусыһы Ләйсән Урманова менән Башҡортостан Президенты алмағас ултыртты.


text:
13 июль 2015 йыл, 10:35
фото: автор фотоһы
ӨФӨ, 2015 йыл, 13 июль. /«Башинформ» мәғлүмәт агентлығы, Ләйлә Аралбаева/. Шанхай хеҙмәттәшлек ойошмаһы һәм БРИКС саммиттары осоронда Өфө амфитеатрында «Ватан» этнопаркы асылды. Сит ил ҡунаҡтары күркәм тирмәләрҙә башҡорттарҙың милли йолалары һәм мәҙәниәте, шулай уҡ республика ҡаҙаныштары менән танышты. Проект ике йыл дауамында әҙерләнгән һәм Башҡортостан Башлығының 13,5 миллион һум күләмендәге грант аҡсаһына ғәмәлгә ашырылған. Проекттың маҡсаты — республиканың мәҙәни ҡеүәтен күрһәтеү.
Беренсе тирмәлә — башҡорттарҙың көнкүреше һәм йорт кәрәк-яраҡтары, икенсеһендә кейеҙ баҫыу, ағас һырлау, ҡымыҙ әҙерләү кеүек халыҡ һөнәрҙәре сағылдырылған. Өсөнсө тирмәлә Башҡортостандың ер аҫты байлыҡтары: нефть, алтын, йәшмә, баҡыр, металдар, аҫыл таштар тураһында белергә мөмкин. Дүртенсе тирмә төйәктең тәбиғәте һәм уның байлыҡтары хаҡында һөйләй, шунда уҡ балдан һәм ҡымыҙҙан ауыҙ итергә була. Бишенсеһе иһә Башҡортостанда дуҫ һәм татыу йәшәгән милләттәр менән таныштыра. Алтынсы тирмәлә милли кейемдәрҙе кейеп ҡарау, йолаларҙа ҡатнашыу, төрлө образдарҙа фотоға төшөү мөмкинлеге бар. Етенсе тирмәлә ҡунаҡтарға Өфөнөң архитектур киләсәге күрһәтелгән.
Тирмәләрҙә сувенирҙар, урындағы етештереүселәрҙән бал, милли кейемдәр һатып алырға мөмкин.
— «Ватан» паркы Өфө амфитеатры биләмәһендә урынлашҡан, Этноауыл паркта төп урынды биләй. Концепция авторы, рәссам Илдар Нуретдинов менән проект өҫтөндә эшләгәндә ҡанундарҙан ситкә тайпылырға теләнек. Һәр бер тирмәне эшләүҙә бик күп белгестәр ҡатнашты, шуға күрә проект сағыу килеп сыҡты. Быны беҙгә килгән бөтә делегация башлыҡтары һәм халыҡ-ара журналистар ҙа билдәләп үтте, — тип һөйләне Ҡала проекттарын үҫтереү фондының башҡарма директоры Виталий Пилипчук.
Саммиттар барған осорҙа «Ватан» этник паркына ике меңгә яҡын кеше килгән. Өфө халҡы өсөн этнопарк 15 июлдә асыла һәм һыуыҡтар башланғансы эшләйәсәк. Бында туй тантаналары өсөн махсус программа әҙер. Ирекмәндәр паркта эшләүен дауам итәсәк. Балалар өсөн паркка инеү бушлай, өлкәндәр өсөн депозит түләүе ҡаралған, уға фотоға төшөү, һыйлау һәм сувенир инә. Тулыраҡ мәғлүмәт менән этнопарктың рәсми сайтында танышырға мөмкин.


text:
06 сентябрь 2012 йыл, 16:41
автор: Ғәлиә Нәбиева
«Башҡортостан Республикаһында урман мөнәсәбәттәрен көйләү тураһында»ғы закон федераль ҡануниәткә ярашлы хәлгә килтереләсәк. БР Дәүләт Йыйылышының Аграр мәсьәләләр, экология һәм тәбиғәттән файҙаланыу буйынса комитеты был законға индереләсәк үҙгәрештәрҙе тикшерҙе.
Июлдә РФ Урман кодексына «берҙәм тәҙрә» принцибы буйынса дәүләт һәм муниципаль хеҙмәттәр күрһәтелгәндә сикләүҙәрҙе бөтөрөүгә йүнәлтелгән төҙәтмәләр индерелде. Ҡануниәттәге үҙгәрештәр арҡаһында урман участкалары булған кешеләр урман декларацияһын дәүләт һәм муниципаль хеҙмәттәр күрһәтеү буйынса күп функциялы үҙәктәр аша бирә аласаҡ.
Барлыҡ был үҙгәрештәр республика ҡануниәтендә сағылыш табырға тейеш.


text:
27 август 2015 йыл, 16:22
фото: Олег Яровиков
ӨФӨ, 2015 йыл, 27 август. /«Башинформ» мәғлүмәт агентлығы, Арина Рәхимҡолова/. Башҡортостан журналистары Ҡырымда «Таврида» форумында Дөйөм Рәсәй халыҡ фронты сменаһында ҡатнаша. Төбәк һәм урындағы киң мәғлүмәт сараларының йәш журналистары өсөн ойошторолған сара бөгөн, 27 августа, башланды.
Дөйөм Рәсәй халыҡ фронтының оҫталыҡ дәрестәрендә 500 кеше: йәш журналистар, блогерҙар, киң мәғлүмәт сараларының баш мөхәррирҙәре, абруйлы эксперттар, юғары уҡыу йорттары уҡытыусылары ҡатнаша. «Россия сегодня» халыҡ-ара мәғлүмәт агентлығы, ТАСС, Бөтә Рәсәй дәүләт телерадиотапшырыуҙар компанияһы вәкилдәре белем биреү программаһы һәм лекция менән сығыш яһаясаҡ.
«Быйыл Дөйөм Рәсәй халыҡ фронты сменаһына илебеҙҙең бөтә төбәктәренән йәш журналистар йыйылды. Уларҙың күбеһе яңы ғына эшләй башлауға ҡарамаҫтан, яҙған мәҡәләләре ярҙамында төбәктәрендәге хәлде үҙгәртә, урындағы властың иғтибарын халыҡтың проблемаларына йүнәлтә алды. Сменаның программаһына килгәндә, уға белем биреү лекциялары һәм оҫталыҡ дәрестәре, тренингтар, текст яҙыу, инфографика, видеосюжеттар эшләү буйынса практик эштәр инә. Лекциялар ваҡытында журналистар фекер алыша, тәжрибә уртаҡлаша, медиа өлкәһе вәкилдәре менән аралаша ала», — тине Дөйөм Рәсәй халыҡ фронтының Үҙәк штабы рәйестәше, Дәүләт Думаһы депутаты Ольга Тимофеева.
Башҡортостандан форумда Анастасия Жилкина («Ufa1.ru» сайты), Илдус Сәфәров («Күмертау ваҡыты» гәзите), Константин Корепанов («ProUfu» мәғлүмәт порталы), Гөлнара Ахмельдинова («РИК-ТВ» телеканалы, Бөрө) ҡатнаша.


text:
21 декабрь 2015 йыл, 12:17
фото: Федераль почта хеҙмәтенең Башҡортостан идаралығы
ӨФӨ, 2015 йыл, 21 декабрь. /«Башинформ» мәғлүмәт агентлығы, Ольга Мортазина/. Башҡортостанда Стәрлетамаҡ ҡалаһына 250 йыл тулыу уңайынан «Марка» нәшриәт үҙәге почта карточкаһы һәм махсус штемпель сығарҙы, тип хәбәр итә Федераль почта хеҙмәтенең республика идаралығы. Карточканың уң яғында юбиляр ҡаланың гербы һәм 1914 йылда төҙөлгән земство идаралығы төшөрөлгән.
Карточка биш мең дана тираж менән сығарылған. Ул Өфө һәм Стәрлетамаҡ почтамтында һатыла. Махсус штемпель Стәрлетамаҡ почтамтында буласаҡ. Уның ярҙамында конвертта, карточкала һәм открыткала юбилей датаһын теркәргә мөмкин.
2016 йылда Стәрлетамаҡ 250 йыллығын билдәләй.


text:
03 март 2016 йыл, 16:59
фото: Олег Яровиков
ӨФӨ, 2016 йыл, 3 март. /«Башинформ» мәғлүмәт агентлығы, Галина Бахшиева/. 15 марттан 17-нә тиклем Башҡорт дәүләт аграр университетында йәштәрҙең «Агросәнәғәт комплексының инновация үҫешендә аграр фәне» халыҡ-ара аграр форумы ойошторола. Унда Рәсәйҙең һәм сит илдәрҙең аграр юғары уҡыу йорттарынан 150-гә яҡын ғалим ҡатнаша.
Йәштәр форумы «Агрокомплекс-2016» XXVI халыҡ-ара махсуслаштырылған күргәҙмәһе сиктәрендә үткәрелә. Ул белгестәр өсөн дискуссия майҙансығы ғына булмаясаҡ, шулай уҡ йәш ғалимдарға үҙҙәренең фәнни асыштары менән таныштырырға, тәжрибә уртаҡлашырға мөмкинлек бирәсәк.
Форумдың программаһында Йәш ғалимдар мәктәбен, Бөтә Рәсәй аграр белем биреү һәм ғилми учреждениеларҙың йәш ғалимдары һәм белгестәре советы кәңәшмәһен, «Йәштәр фәне — агросәнәғәт комплексының инновация үҫешенә» халыҡ-ара ғилми-ғәмәли конференцияһын, түңәрәк өҫтәлдәр ултырышын уҙғарыу ҡаралған.


text:
15 октябрь 2009 йыл, 11:28
автор: Марият Артюхова
Алтын миҙал – “Благовар тоҡомло ҡошсолоҡ заводы” дәүләт унитар предприятиеһының Мәскәүҙә “Алтын көҙ-2009” Рәсәй агросәнәғәт күргәҙмәһендә ҡатнашыу һөҙөмтәһе бына ошондай. Был Рәсәй ҡошсолары алған ун юғары награданың береһе.
БР Ауыл хужалығы министрлығы матбуғат хеҙмәтенән хәбәр итеүҙәренсә, Благовар ҡошсолары күргәҙмәлә төрлө тоҡомло өйрәктәр, шулай уҡ “Һунар” тоҡомло фазандар күрһәткән. Улар күргәҙмәлә иғтибар үҙәген яулаған. РФ Хөкүмәте Рәйесенең беренсе урынбаҫары Виктор Зубков һәм Рәсәй ауыл хужалығы министры Елена Скрынник башҡорт ҡош-ҡорттарын лайыҡлы баһалаған. Улар ҡошсоларыбыҙҙы маҡтап, эштәрендә артабан да уңыштар теләгән.


text:
16 октябрь 2015 йыл, 16:42
ӨФӨ, 2015 йыл, 16 октябрь. /«Башинформ» мәғлүмәт агентлығы, Гөлфиә Акулова/. «Ирәмәл» тәбиғәт паркы биләмәһендә башҡорт халҡының «Урал батыр» эпосы буйынса экологик-мәҙәни маршрут булдырыла. Проект Рус география йәмғиәте гранты иҫәбенә финанслана.
Республика Тәбиғәттән файҙаланыу һәм экология министрлығынан хәбәр итеүҙәренсә, туристик һуҡмаҡтың оҙонлоғо 28 саҡрым тәшкил итәсәк, әле маршрутта ете туҡталҡа төҙөлгән. Тиҙҙән бында Урал батырҙың һәм эпостың башҡа геройҙарының ағас һындары, шулай уҡ декоратив панно ҡуйыласаҡ.
Парк хакимиәте күҙаллауынса, яңы экскурсия объектының барлыҡҡа килеүе туристар ағымын 10 мең кешегә арттырасаҡ. Был ошо биләмәлә бишенсе маршрут буласаҡ.
Рус география йәмғиәте башҡарма дирекцияһының төбәк үҫеше департаменты директоры Александр Хацкевич тәбиғәт паркын үҫтереүгә үҙ баһаһын бирҙе. «Ыңғай тәьҫораттар алдым. Рус география йәмғиәте аҡсаһы иҫәбенә ғәмәлгә ашырылған проект, һис шикһеҙ, лайыҡлы», — тип билдәләне ҡунаҡ.


text:
Архипелаг
Архипела́г (бор. грек. ApxιπέλaYoς: Apxι «тәү, баш» + πέλaYoς «диңгеҙ») — бер-береһенә яҡын урынлашҡан һәм ғәҙәттә барлыҡҡа килеүҙәре (ҡитғасал, вулкансал, кораллсал) бер үк булған һәм оҡшаш геологик төҙөлөшкә эйә булған дингеҙ утрауҙары төркөмө.
Архипелаг төрҙәре[үҙгәртергә | вики-тексты үҙгәртергә]
Архипелагтар дингеҙҙә айырым йәки ҙур ҡоро ер массивы янында урынлаша ала. Мәҫәлән, Шотландия өлкән утрауы тирә-яғында 700-ҙән ашыу утрауҙар урынлашҡан. Архипелагтар йыш ҡына вулкан әүҙемлегенән барлыҡҡа килә, әммә уларға башҡа геологик процестар, әйтеп үткәндә эрозия, төпрә ултырыу һәм ер ҡалҡыуҙың ҡағылышы ла ихтимал.
Архипелагтарҙа урынлашҡан илдәрҙең донъяла иң ҙур бише — Индонезия, Япония, Филлипиндар, Яңы Зеландия һәм Бөйөк Британия. Утрауҙары иң күп һанлы булған архипелаг — Финляндияның Архипелаг дингеҙе.
Этимология[үҙгәртергә | вики-тексты үҙгәртергә]
«Архипелаг» һүҙе боронғо грек һүҙе arche — тәүге, башлыҡ һәм pelages — диңгеҙ һүҙенән килеп сыҡҡан. Тәүҙәрәк ApxιπέλaYoς Грек архипелагы, йәғни Эгей диңгеҙе архипелагы тип аталған.
Билдәле архипелагтар[үҙгәртергә | вики-тексты үҙгәртергә]
- Аланд утрауҙары
- Александр архипелагы
- Амирант утрауҙары
- Антиль утрауҙары
- Бисмарк архипелагы
- Гавай утрауҙары
- Гебрид утрауҙары
- Грек утрауҙары
- Франц-Иосиф Ере
- Канада арктик архипелагы
- Каролина утрауҙары
- Кергелен
- Корея архипелагы
- Малай архипелагы
- Моонзунд архипелагы
- Яңы Ер
- Новосибирск утрауҙары
- Норденшельд архипелагы
- Норманд утрауҙары
- Утлы Ер
- Оркней утрауҙары
- Парри архипелагы
- Төньяҡ Ер
- Сенкаку
- Соломон утрауҙары
- Фарер утрауҙары
- Фолкленд утрауҙары
- Чили архипелагы
- Шантар утрауҙары
- Шпицберген
- Көньяҡ Шетланд утрауҙары
- Япон утрауҙары
Һылтанмалар[үҙгәртергә | вики-тексты үҙгәртергә]
- Архипелаг // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)


text:
30 сентябрь 2011 йыл, 13:41
автор: Галина Бахшиева
Өфөлә йолаға әүерелгән вакансиялар йәрминкәһенә был аҙнала 300 кеше килде. Дәүләткә ҡарамаған милек формаһындағы 20 предприятие унда сәнәғәт, сауҙа, төҙөлөш һәм объекттарҙы һаҡлау өлкәһендә 400 эш урыны тәҡдим итте.
— Эш биреүселәр күп төрлө вакансиялар тәҡдим итте. Шулай ҙа уларҙың күбеһе – эшсе һөнәрҙәре. Ҡалаға менеджерҙар, һатыусылар, төҙөүселәр, страховка агенттары, һаҡсылар һәм сәнәғәт эшселәре кәрәк, — тине «Башинформ» агентлығына Өфөләге Халыҡ мәшғүллеге үҙәгенең предприятиелар менән бәйләнештәр бүлеге начальнигы Ирина Турчина.
Өфөлә үткән йәрминкә арҡаһында йөҙләп кеше эшкә урынлашыуға мөмкинлек алған. Киләһе йәрминкә иһә төҙөлөш тармағы предприятиеларына арналасаҡ.


text:
29 апрель 2015 йыл, 11:24
фото: Олег Яровиков
ӨФӨ, 2015 йыл, 29 апрель. /«Башинформ» мәғлүмәт агентлығы, Эльмира Сабирова/. Быйыл Башҡортостан мәктәпкәсә белем биреү системаһын яңыртыуға 900 миллион һум федераль субсидия аласаҡ. Был хаҡта Рәсәй Хөкүмәте сайтында хәбәр ителә.
Тейешле бойороҡҡа Рәсәй Хөкүмәте Премьер-министры Дмитрий Медведев ҡул ҡуйған. Федерацияның 85 субъектына 30 миллиард һум бүленә. Документҡа 2013-2020 йылдарға «Мәғарифты үҫтереү» дәүләт программаһы сиктәрендә ҡул ҡуйылған.
Башҡортостандың Мәғариф министрлығы мәғлүмәттәре буйынса, республикала 1 йәштән 7 йәшкә тиклем балаларҙың 67,4 проценты мәктәпкәсә белем биреүгә йәлеп ителгән. Бөгөнгө көндә төбәктә 1567 балалар баҡсаһы эшләй. Өс йәштән ете йәшкә тиклем алты меңдән ашыу бала мәктәпкәсә учреждениеға урын алыу өсөн сиратта тора.


text:
20 июнь 2014 йыл, 10:36
автор: Гөлфиә Акулова
Йома, 20 июндә, Рөстәм Хәмитов эш сәфәре менән Ғафури районына юлланды.
Республика етәксеһе «Иҫ киткес дөйәғош» крәҫтиән фермер хужалығында булырға планлаштыра. Дөйәғош фермаһы Инйылға ауылында урынлашҡан. Хужалыҡтың дүрт корпусында 20-нән ашыу дөйәғош аҫрайҙар, шулай уҡ тауистар, тауыҡтар, мысыр тауыҡтары һәм ҡырғауылдар ҙа бар.
Бынан тыш, Рөстәм Хәмитов райондың етем балалары өсөн биш күп фатирлы социаль торлаҡ төҙөлөшө барышы менән танышасаҡ. «Красноусол» шифаханаһында төбәк башлығы яңы асылған «Старт» сервис-сәләмәтләндереү үҙәгендә һәм ябыҡ һырғалаҡта булырға планлаштыра.
Артабан Рөстәм Хәмитов йыл һайын уҙғарылған Алла Анаһы Табын иконаһы күренеүен байрам итеүҙә ҡатнашасаҡ.


text:
19 май 2011 йыл, 17:22
автор: Мөсәүир Камалетдинов
27 — 28 майҙа Октябрьский ҡалаһында 11-се республика Ҡурай байрамы үтәсәк. Уны БР Мәҙәниәт министрлығы, республика халыҡ ижады үҙәге, ҡала хакимиәте һәм Башҡортостандың Ҡурайсылар союзы ойоштора.
Октябрьский ҡалаһы хакимиәтенең мәҙәниәт бүлеге начальнигы вазифаһын башҡарыусы Елена Шепелеваның әйтеүенсә, байрамға 200-ҙән ашыу музыканттың килеүе көтөлә. Солистар һәм ансамблдәр 27 майҙа ҡала мәҙәниәт һарайында башланасаҡ традицион «Бәйге» ижади ярышында үҙенең башҡарыу оҫталығын күрһәтәсәк.
Конкурс еңеүселәре исемдәре иртәгәһенә генә билдәле буласаҡ. 28 майҙа ҡаланың үҙәк майҙанында театрлаштырылған тамаша көтөлә (ҡуйыусы режиссеры — Башҡортостан Республикаһының халыҡ артисы Айҙар Зөбәйҙуллин).
Еңеүселәр исемлеге йола буйынса музыка училищеһында үтеүсе Гала-концертҡа тиклем сер итеп тотоласаҡ. Әммә «еңеүсе веноктары» һәм бүләктәр тапшырылғандан һуң да байрам бөтмәй әле – иң сыҙам ҡала халҡын киске концерт һәм фейерверк көтә.


text:
Чечняла Башҡортостан полиция хеҙмәткәрҙәренә һөжүм иткәндәр
Эске эштәр министрлығынан белдереүҙәренсә, Грозный ҡалаһы янындағы Контроль-үткәрәү пунктында шартлау яңғырай. Һөҙөмтәлә, 6 полиция хеҙмәткәре зыян күрә, икәүһе ауыр хәлдә ҡала. Улар Башҡортостан кешеләре икәне билдәле. Республика буйынса Эске эштәр министрлығында был хәбәрҙе раҫлағандар. Ведомствонан белдереүҙәренсә, полиция хеҙмәткәрҙәре Контроль-үткәреү пунктында ике кешене туҡтатҡан. Ошо ваҡытта улар ҡулдан яһалған бомбаны һәм граната шартлатҡан. Террорсылар Грозный ҡалаһына Еңеү парадына барырға йыйынған. Улар байрам барышында бомба шартлатырға ниәтләнгән, тип хәбәр итәләр Эске эштәр министрлығынан. Был ваҡиға буйынса енәйәт эше ҡуҙғатылған.


text:
12 август 2013 йыл, 16:20
автор: Галина Бахшиева
Башҡортостандың йәнә ике ауыл хужалығы предприятиеһы – Мәләүез районының «Ашҡаҙар» ауыл хужалығы етештереү кооперативы һәм «Алексеевка» совхозы дәүләт унитар ауыл хужалығы предприятиеһы — «500 ферма» республика комплекслы программаһында ҡатнашыусы статусын алды.
БР Ауыл хужалығы министрлығының матбуғат хеҙмәтенән хәбәр итеүҙәренсә, был хужалыҡтарҙы иҫәпкә алғанда, 2013 йыл башынан алып республиканың 40 хужалығы программала ҡатнашыусы статусын алған.
Иҫегеҙгә төшөрәбеҙ, «500 ферма» программаһы әлеге ваҡытта 15 районда уңышлы тормошҡа ашырыла.
«Һөтсөлөк малсылығын үҫтереү һәм һөт етештереүҙе арттырыу. 2012-2016 йылдарҙа Башҡортостан Республикаһында 500 һөтсөлөк-тауар фермаһын комплекслы яңыртыу» республика маҡсатлы программаһы 2012 йылдың яҙында тормошҡа ашырыла башланы.
Тәүге йылда программала төбәктең 67 ауыл хужалығы предприятиеһы ҡатнашты, был ваҡыт эсендә уларҙа 70-тән ашыу һөтсөлөк-тауар фермаһы яңыртылды.
2013 йылдан башлап субсидиялау ставкалары артты: яңы төҙөлөш һәм реконструкция өсөн бер мал урынына — 35 мең һумға тиклем, капиталь ремонт барышында бәйһеҙ тотоу өсөн — бер мал урынына 20 мең һумға тиклем.
Бынан тыш, һауыу залдарын төҙөү-монтажлау эштәре өсөн – 1,5 миллион һумға тиклем, һөт блоктары өсөн — 1 миллион һумға тиклем, заманса һауыу залдары һәм ирекле һауыу системаһын алыу өсөн 2,5 миллион һумға тиклем субсидия билдәләнде.


text:
Башҡортостан Федератив килешеүҙе иҫкә ала
Бөгөн Башҡортостан менән Рәсәй араһында Федератив килешеү һәм уға ҡушымтаға ҡул ҡуйыу көнө. Документҡа 1992 йылдың 31 мартында Мәскәүҙә ҡул ҡуйыла.
Рәсәй Федерацияһы менән Башҡортостан республикаһы дәүләт властәре араһында идара итеү даирәһен һәм вәкәләттәрҙе бүлешеү тураһындағы килешеү һәм уға ҡушымта документ республиканың артабанғы сәйәси һәм социаль-иҡтисади үҫешендә ҙур роль уйнаны, тип билдәләй аналитиктар.
Тап ошо документ һөҙөмтәһендә Республика илдәге үҙгәртеп ҡороуҙар мәлен артыҡ ҡатмарлыҡтарһыҙ үтә ала. Тик 19 йыл элекке ваҡиғалар бөгөнгө күҙлектән ҡарағанда тоноҡланып ҡалғандай.
Федератив килешеүҙең киләсәге ошолай булырын ул ваҡытта тоҫмарлағандармы икән, ғөмүмән, уның кәрәге булғанмы. Билдәле политолог Фәнил Фәйзуллин үҙ фекерҙәре менән уртаҡлаша.
Фәнил Фәйзуллин әйтеүенсә, федератив килешеү ул осор өсөн ысынлап та мөһим документ була, суверенитет, иҡтисади үҙаллылыҡ бирә. Тик һуңғы йылдарҙа власть вертикален нығытыу сәйәсәте менән бергә ул юҡҡа сыға бара.


text:
01 июль 2011 йыл, 8:31
автор: Ольга Мортазина | фото: Олег Яровиков
Республика Хөкүмәтендә «Әсәлек даны» миҙалдары менән бүләкләү тантанаһы үтте. Биш һәм унан күберәк бала тәрбиәләгән ҡатын-ҡыҙҙарға наградаларҙы Башҡортостан Президенты Рөстәм Хәмитов тапшырҙы.
— Беҙ һеҙҙең менән ғорурланабыҙ, — тип мөрәжәғәт итте күп балалы әсәләргә Рөстәм Зәки улы. — Осрашып, һеҙҙең менән аралашҡанда, мин ғорурлыҡ тойғоһо кисерәм. Һеҙ ауырлыҡтарҙан ҡурҡмағанһығыҙ, тормоштағы иң мөһим миссияны үҙ өҫтөгөҙгә алғанһығыҙ. Республикала 34 меңдән ашыу ғаилә — күп балалы. Уларҙа 100 меңдән ашыу бала тәрбиәләнә. Уларҙың хеҙмәт, үҙ-ара хөрмәт һәм ярҙам итеүҙең ҡәҙерен белгән ҙур ғаиләләрҙә тәрбиәләнеүе яҡшы.
Президенттың әсәйҙәргә һөйләүенсә, әлеге ваҡытта властар өс һәм унан күберәк балаһы булған ғаиләләргә ер участкаларын бушлай биреү проектын әүҙем тикшерә:
— Һеҙ барығыҙ ҙа ошо категорияға инәһегеҙ. Бер генә бәлиғ балаһы булған ҡатын-ҡыҙҙар ҙа ер ала алһын өсөн, законды камиллаштырыуға бер нисә ай ваҡыт талап ителәсәк.
Әсәйҙәрҙең төп проблемаларының береһе — балалар баҡсаһының етешмәүе.
— Был мәсьәлә кәйефебеҙҙе, иҡтисади күрһәткестәрҙе боҙа, — тип билдәләне
Рөстәм Хәмитов. — Әсәләр эшкә сыға, ғаиләһенә аҡса таба алмай. Алдағы өс йылға яңы балалар баҡсалары төҙөлөшөнә туғыҙ миллиард һум самаһы планлаштырылған, был 25-30 мең урын. Бизнсҡа һәм ведомстволарға бирелгән биналарҙың күп өлөшөн кире ҡайтарырға тырышасаҡбыҙ.
Ҡатын-ҡыҙҙар йылы һүҙҙәре һәм дәүләт ярҙамы өсөн Президентҡа рәхмәтен белдерҙе. Тантана йола буйынса фотоға төшөү һәм сәй эсеү менән тамамланды.


text:
25 сентябрь 2013 йыл, 10:40
автор: Людмила Терновая
Республика парламентының ойоштороу комитеты ултырышында етәксе вазифаларҙың яңы структураһы тәҡдим ителде. Ул дүртенсе саҡырылыштағыһынан, иң элек, профилле Комитеттар рәйестәре урынбаҫарҙарының һанын арттырыу менән айырылып тора. Даими нигеҙҙә эшләүсе депутаттарҙың дөйөм һаны, «БР Дәүләт Йыйылышы – Ҡоролтай тураһында» БР законының 1-се статьяһы менән билдәләнгән һәм 22 кеше тәшкил итә.
Ойоштороу комитеты ҡарауына республика парламенты етәксе вазифаларының түбәндәге структураһы тәҡдим ителде: республика Дәүләт Йыйылышы рәйесе һәм уның ике урынбаҫары — даими нигеҙҙә, бер урынбаҫар — даими нигеҙҙә түгел, йәғни төп эшмәкәрлегенән айырылмайынса. Комитеттарҙың бөтә рәйестәрен элеккесә парламентта даими профессиональ нигеҙҙә эшләүгә йәлеп итергә тәҡдим ителде. Дәүләт Ҡоролошо, хоҡуҡ тәртибе һәм суд мәсьәләләре буйынса комитетта бер урынбаҫар даими нигеҙҙә тәҡдим ителде, икенсеһе — даими түгел. Дүрт Комитетта — Урындағы үҙидара, граждандар йәмғиәте институттарын үҫтереү һәм киң мәғлүмәт саралары; Бюджет, һалым, инвестиция сәйәсәте һәм территориаль үҫеш; Сәнәғәт, инновацион үҫеш һәм эшҡыуарлыҡ; Торлаҡ сәйәсәте һәм инфраструктураны үҫтереү буйынса – рәйестең даими профессиональ нигеҙҙә эшләүсе берәр урынбаҫарын раҫларға тәҡдим ителде. Республика парламентының өс Комитетында – Аграр мәсьәләләр, экология һәм тәбиғәттән файҙаланыу; Мәғариф, мәҙәниәт, спорт һәм йәштәр сәйәсәте; Һаулыҡ һаҡлау, социаль сәйәсәт һәм ветерандарҙың эштәре буйынса — даими нигеҙҙә эшләүсе икешәр урынбаҫар раҫларға.
Яңы парламенттың етәксе вазифалары структураһы тураһында һуңғы ҡарар 3 октябрҙә, бишенсе саҡырылыш БР Дәүләт Йыйылышы – Ҡоролтайҙың беренсе ултырышында ҡабул ителәсәк.


text:
Республикала 20 сирлелә Н1N1 штамы барлығы асыҡланған
Бөгөн Башҡортостанда киҫкен респиратор ауырыуҙарҙың һәм грипп буйынса хәлдең торошона Башҡортостандың ҡулланыусылар хоҡуҡтарын яҡлау буйынса федераль хеҙмәте, һаулыҡ һаҡлау миннистрлығы белгестәре баһа бирҙе. Уларҙың әйтеүенсә, эпидемия төбәктә әле иғлан ителмәгән. Өфө, Күмертау, Учалы һәм Белорет ҡалаларында һәм райондарында 20 сирлелә Н1N1 штамы барлығы асыҡланған. Уларҙың 9-һе балалар. Бөтә дауаханалар һәм дарыуханалар кәрәкле дарыуҙар менән тәьмин ителгән. Медицина маскалары һәм препараттар даими килтерелә. Табиптар грипптан төп һаҡланыу сараһы тип - кешеләр күп тупланған урындарҙа булыуҙан сикләнеүҙе һанай. Был бигерәк тә эпидемия осороноң байрамдар күп ваҡытҡа февраль-март айҙарына тура килеүен хәүефле тип һанай.


text:
05 март 2012 йыл, 11:59
автор: Ольга Мортазина
Бик күп мәктәптәрҙә педагогтар уҡыусыларҙың компьютерҙарҙы ниндәй маҡсатта файҙаланыуын тикшермәй. Балаларҙы негатив мәғлүмәттән һаҡлау тураһындағы закон үтәлешен тикшереү буйынса 2011 йылға йомғаҡ яһаған республика прокуратураһы шундай һығымтаға килгән. Асыҡланыуынса, мәктәптәрҙәге компьютерҙарҙан экстремистик, порнографик сайттарға, шулай уҡ наркотиктарҙы рекламалаған һәм уларҙы етештереү өсөн рецептар биргән ресурстарға сикләүһеҙ инеү кеүек «Мәғариф тураһында»ғы РФ законын боҙоу осраҡтары ныҡ таралған.
Ведомство мәғлүмәттәренә ярашлы, 2011 йылда район һәм ҡала прокурорҙары судҡа 385 ғариза биргән, 50 күрһәтмә индергән, уҡыу йорттарының 177 хеҙмәткәрен дисциплинар яуаплылыҡҡа тарттырған.
— Суд ҡарарҙары буйынса мәктәп компьютерҙары уҡыусыларҙың хәүефле эстәлекле сайттарға инеүен сикләүсе программалар менән йыһазландырылған. Бындай хоҡуҡ боҙоуҙарҙың күп булыуын иҫәпкә алып, тикшереүҙәр быйыл да дауам ителәсәк, — тип хәбәр иттеләр республика прокуратураһының матбуғат хеҙмәтенән.


text:
15 февраль 2016 йыл, 12:52
ӨФӨ, 2016 йыл, 15 февраль. /«Башинформ» мәғлүмәт агентлығы, Мәүлиҙә Яҡупова/. Республикала «Башҡортостан журналистикаһы һәм матбуғаты» энциклопедияһы концепцияһы өҫтөндә эш башлана. Ул 2017 йылдағы ваҡиғаларға — башҡорт матбуғатының 100 йыллығына һәм Башҡортостан журналистарының ижади берләшмәһенең 60 йыллығына арналасаҡ.
Республика матбуғатының тарихы төрлө ваҡиғаларға һәм сағыу исемдәргә бай. Баҫма тематик төбәк энциклопедияһына ҡараясаҡ. Унда башҡорт журналистикаһы үҫешенең тарихы сағылдырыласаҡ. Төрлө осорҙа сыҡҡан гәзит-журналдар, шул иҫәптән революция һәм совет осорондағы губерна баҫмалары, хәҙерге матбуғат, юғары уҡыу йорто, ғилми учреждение һәм предприятие, телерадиокомпания һәм студия баҫмалары инәсәк.
Шулай уҡ тармаҡ өсөн кадрҙар әҙерләүсе уҡыу йорттары, республика полиграфия предприятиелары, элекке типографиялар, китап нәшриәттәре мөһим урын биләйәсәк.
Журналистарҙың билдәле критерийҙар буйынса һайлап алынған биографик мәҡәләләрен урынлаштырыу ҙа күҙ уңында тотола. Улар тармаҡтың үҫешенә ҙур өлөш индергән киң мәғлүмәт сараларын ойоштороусылар, ведомство етәкселәре, маҡтаулы исемгә эйә журналистар һәм мөхәррирҙәр, дәүләт, республика һәм тармаҡ премиялары лауреаттары, яҙыусы-журналистар, матбуғат тарихын тикшереүсе ғалимдар буласаҡ.
Билдәле тележурналист Шәүрә Ғилманова авторҙарҙың үҙҙәре хаҡында һөйләргә ваҡыт етте, тип иҫәпләй. Республика журналистар союзында ғына 1,5 мең самаһы ағза. Уның фекеренсә, баҫманы әҙерләүҙә объективлыҡ һәм принципиаллек, йөкмәткене редакция эсендә тикшереү — иң мөһиме, сөнки китап киләсәк быуын өсөн сығарыла.
Белешмә. Рәсәйҙең бер нисә төбәгендә журналистар тураһында энциклопедиялар донъя күргән дә инде: 2013 йылда — Чебоксарҙа, 2014 йылда Саха (Яҡут) Республикаһының Журналистар союзы 55 йыллығына «Яҡутстан журналистары» баҫмаһын сығарҙы, 2015 йылда Удмуртияла «Удмурт дюнне» белешмәһе баҫылды. Шулай уҡ «Архангельск журналистары ХХ» энциклопедияһы (2014), «Сыуаш журналистикаһы һәм матбуғаты энциклопедияһы» бар. 2014 йылда «Рәсәй журналистары: 20-21 быуаттар» белешмә-энциклопедик баҫмаһы донъя күрҙе.


text:
01 июль 2016 йыл, 16:22
фото: Олег Яровиков
ӨФӨ, 2016 йыл, 1 июль. /«Башинформ» мәғлүмәт агентлығы, Галина Бахшиева/. 1 июлдән илдә минималь хеҙмәт хаҡы 7500 һумға тиклем артты. Башҡортостан Хеҙмәт һәм халыҡты социаль яҡлау министрлығының ошо йылдың беренсе кварталында үткәргән мониторинг мәғлүмәттәре буйынса, республикала 242 меңдән ашыу бюджет өлкәһе хеҙмәткәре иҫәпләнә.
1 майҙан Башҡортостанда иҡтисадтың бюджеттан тыш секторы ойошмалары хеҙмәткәрҙәре өсөн минималь хеҙмәт хаҡы 6900-ҙән 8900 һумға тиклем күтәрелде. Был 20 апрелдә республиканың социаль-хеҙмәт мөнәсәбәттәрен көйләү буйынса өс яҡлы комиссия вәкилдәренең минималь эш хаҡы тураһындағы килешеүгә ҡул ҡуйыуы һөҙөмтәһендә мөмкин булды. Документҡа республика Башлығы Рөстәм Хәмитов, Башҡортостан Профсоюздар федерацияһы рәйесе Марат Хөсәйенов һәм Эш биреүселәр союзы рәйесе Владимир Шолом ҡул ҡуйҙы.


text:
02 март 2011 йыл, 9:31
автор: Рәсул Хәмиҙуллин | фото: Олег Яровиков
Шишәмбе, 1 мартта, Башҡортостан Президенты Рөстәм Хәмитов һәм Рәсәй Һаҡлыҡ банкыһы президенты, идара рәйесе Герман Греф хеҙмәттәшлек тураһында килешеүгә ҡул ҡуйҙылар. Республика башлығы һүҙҙәренә ҡарағанда, Һаҡлыҡ банкыһы менән мөнәсәбәттәрҙе нығытыу төбәк өсөн стратегик яҡтан мөһим эш булып тора.
— Халҡыбыҙҙың күпселек өлөшө ошо банк хеҙмәттәренән файҙалана. Республика Хөкүмәте менән Һаҡлыҡ банкыһы араһындағы хеҙмәттәшлек граждандарҙың тормош кимәлендә ыңғай сағылырға тейеш, — тине Башҡортостан Президенты. — Беҙҙең иҡтисад тулыһынса тиерлек шуға йәлеп ителәсәк. Атап әйткәндә, һүҙ торлаҡ мәсьәләһе, ипотека кредиттары, бәләкәй һәм урта бизнесты, ауыл хужалығын үҫтереү тураһында бара.
— Ресурстарыбыҙҙа сикләүҙәр юҡ. Проекттар республика етәкселегенә күпме талап ителә, шул тиклем финансларға әҙербеҙ, — тине Герман Греф. — Мин Өфөләге производство берләшмәләренең береһендә булдым һәм уртаҡ проекттар әҙерләрбеҙ тип уйлайым. Шулай уҡ Башҡортостанда электрон карта менән эшләүҙе дауам итергә ниәтләйбеҙ. Бында ундай карта булыуын беләм, әммә беҙ башҡасараҡ технология тәҡдим итәбеҙ. Торлаҡ мәсьәләһе айырым иғтибар талап итә. Төбәктең алдағы йылдарға торлаҡ төҙөлөшө күләмен арттырыу буйынса пландары ҙур. Әммә уртаса хеҙмәт хаҡы ҙур түгел. Беҙҙә ипотека буйынса ҡулай процент ставкалары тәҡдим итеүсе программалар эшләй.
Һаҡлыҡ банкыһы етәксеһе Башҡортостан менән төрлө йүнәлештәр буйынса оҙайлы һәм һөҙөмтәле хезмәттәшлек итеүгә ышаныуын белдерҙе.
— Рәсәй Федерацияһының башҡа ҡайһы бер субъекттары менән сағыштырғанда, Башҡортостанда иҡтисади хәл насар түгел. Республиканың мөмкинлектәре бик ҙур. Күп кенә төбәктәр бер нисә йыл дауамында булдыра алмаҫтай нәмәләр ҙә бар бында. Башҡортостан етәкселеге Һаҡлыҡ банкыһының хеҙмәттәшлектә тотороҡло финанс терәге буласағына ышана ала, — тип һыҙыҡ өҫтөнә алды Герман Греф.


text:
Торатау һәм Йөрәктау шихандарынан тәбиғәт ҡомартҡыһы статусы алынмаясаҡ
Башҡортостан етәксеһе Рөстәм Хәмитов халыҡ фекеренә таянып Торатау һәм Йөрәктау шихандарынан тәбиғәт ҡомартҡыһы статусын алмаҫҡа ҡарар итте. Был турала республика етәксеһе Өфөлә үткән медиафорумда белдерҙе. Иҫегеҙгә төшөрәбеҙ, Рөстәм Хәмитов 2013-сө йылда уҡ мин республикаға етәкселек иткән ваҡытта Торатауҙы бер кем дә эшкәртмәйәсәк, тип белдергәйне. Башҡортостандың Тәбиғәттән файҙаланыу һәм экология министры ла кисә «Сода» кеүек ҡеүәтле предприятие сеймал өсөн альтернатив варианттарҙы эҙләргә тейеш тип белдергәйне.


text:
02 июль 2012 йыл, 18:12
автор: "Башинформ" | фото: Динар Кәлимуллин
2 июлдә Башҡортостан Президенты Рөстәм Хәмитов Республика Йортонда Рәсәй Фәндәр академияһы вице-президенты Геннадий Месяц һәм Рәсәй Фәндәр академияһының Урал бүлексәһе етәкселеге менән осрашты.
Төбәк башлығының матбуғат хеҙмәтенән хәбәр итеүҙәренсә, осрашыуҙа Башҡортостанда инвестиция проекттарын фәнни яҡтан оҙата барыу, шулай уҡ иҡтисадтың реаль секторындағы бурыстарҙы хәл итеү өсөн республикаға Фәндәр академияһы белгестәрен йәлеп итеү мәсьәләләре тикшерелде.
Осрашыу барышында Башҡортостандың Фәндәр академияһы, Рәсәй Фәндәр академияһының Өфө ғилми үҙәге һәм Рәсәй Фәндәр академияһының Урал бүлексәһе араһында фәнни-техник хеҙмәттәшлек тураһындағы килешеүгә ҡул ҡуйылды.
Документта ғилми үҙәктәрҙең тәбиғи-техник һәм социаль-гуманитар өлкәләрҙә хеҙмәттәшлек итеүенең төп йүнәлештәре күрһәтелгән.
Рөстәм Хәмитов һәм Геннадий Месяц үҙ-ара хеҙмәттәшлек итеү варианттарын тикшерҙе.
— Беҙ яныбыҙҙа етди коллективтар, етди кешеләр эшләүенә мохтажбыҙ, — тине Рөстәм Хәмитов. — Республика әле яңырыу юлына, инвестициялар, бихисап проблемаларыбыҙҙы хәл итеүҙә ярҙам итә алырлыҡ яңы заманса көстәрҙе йәлеп итеү юлына сыҡты.
Беҙҙең өсөн ошондай бәйләнеш, үҙ-ара хеҙмәттәшлек булдырыу мөһим. Шулай уҡ һеҙҙең ярҙам менән республикаға алдыбыҙҙа торған бурыстарҙы, бер фәндә генә түгел, производствола, мәҙәниәттә, мәғарифтағы мәсьәләләрҙе, хәл итә алырлыҡ әҙерлекле белгестәр йәлеп итеү варианттарын тикшерә алыр инек.
Республика башлығы әйтеүенсә, Башҡортостанда мөмкин булған төбәкте үҫтереү варианттары ҡайтанан ҡаралған.
— Киләсәгебеҙҙең асыҡлыҡта, контакттар булдырыуҙа икәнлеге аңлашыла. Беҙҙең киләсәк инвесторҙар йәлеп итеүҙә. Беҙгә заманса, юғары технологик предприятиелар, сәнәғәтебеҙҙе төптән яңыртыу, инновацион алымдар кәрәк. Фәнни коллективтар менән осрашҡанда, Рәсәй Фәндәр академияһының Өфө ғилми үҙәгендә, республиканың Фәндәр академияһында сығыш яһағанда мин ғалимдарға туҡтамай эшләргә тейешлегебеҙҙе аңлатырға тырышам. Тәнҡитләү өсөн ҙур аҡыл кәрәкмәй. Яңыса эшләү өлгөләре кәрәк.
Күптән түгел үҙе булып киткән Рәсәй Фәндәр академияһы Өфө ғилми үҙәгенең Нефть химияһы һәм катализ институтын Рөстәм Хәмитов ыңғай миҫал итеп килтерҙе.
— Бик көслө, ҡеүәтле институт, миңә бик оҡшаны. Тураһын әйтәм, минең өсөн был асыш булды. Мин Мәскәүҙә, Рәсәй Фәндәр академияһының бик күп институттарында булдым, ә бында тыштан уның ярайһы имен, ә эстән бай йөкмәткеле булыуын күрҙем. Беҙ уларға артабан да ярҙам итәсәкбеҙ, берлектәге программа әҙерләйбеҙ, бергәләп эшләйәсәкбеҙ. Республиканың Фәндәр академияһына килгәндә, бында үҙгәртеп ҡороуҙар алып барыла. Академияның яңы президенты менән йыш осрашабыҙ, нимәләр эшләргә кәрәклеген тикшерәбеҙ, бында ла яңы фекерҙәр бар. Беҙ Рәсәй Фәндәр академияһының Урал бүлексәһе институттары, ғөмүмән, РФ Фәндәр академияһы менән мөнәсәбәттәрҙе яңы форматҡа күсерергә тейешбеҙ. Беҙҙең турала, республика тураһында һөйләр өсөн Рәсәй Фәндәр академияһы Президиумында сығыш яһарға әҙермен, тигән тәҡдимемде әйткәйнем инде.
Геннадий Месяц Фәндәр академияһының был хатты алыуын раҫланы һәм бындай осрашыуға әҙер булыуын белдерҙе.
Рөстәм Хәмитов осрашыуҙың сентябрҙә йәки октябрҙә булыу ихтималлығын билдәләне. Рәсәй Фәндәр академияһы президенты әйтеүенсә, төбәк башлыҡтарының Фәндәр академияһында сығыш яһағаны булған.
Газ химияһы, нефть химияһы үҙәктәрен ойоштороу темаһына туҡталып, Рөстәм Хәмитов төбәктә күп тоннажлы продукция ҡыуылыуына, урта тоннажлы, аҙ тоннажлы химия булмауына бәйле борсолоу белдерҙе. Уның һүҙҙәренсә, республикаға умарта тирәләй эшләгән бал ҡорттары кеүек предприятиелар кәрәк.
Йәнә төбәк башлығы республикала прецизион машина эшләү үҙәге булдырыу ниәте менән яныуы хаҡында белдерҙе.
— «МиГ» самолеттары өсөн двигателдәр производствоһын Мәскәүҙәге Чернышев исемендәге машиналар эшләү предприятиеһынан бында, Өфө моторҙар эшләү берекмәһенә, күсереү бурысы тора, — тине Рөстәм Хәмитов. — Беҙ «РусГидро» менән бергәләп юғары технологиялар технопаркын ойошторасаҡбыҙ. Быларға гидро-, турботөҙөлөш, автоматика инә. Бындай идеялар бик күп беҙҙә. Тау сәнәғәтендә беҙҙә техноген ятҡылыҡтар бар. Составында баҡыр, цинк, алтын, көмөш булған миллионлаған түгел, ә йөҙәрләгән миллион тонналыҡ ҡалдыҡтар ята. Былар барыһы ла бар, һәм был идеяларҙы артабан үҫтерергә кәрәк.


text:
Чесноковкала йәшәүселр насар еҫкә зарлана
20 август Өфө районы барлыҡҡа килеүгә 85 йыл тулды. Барыһы 89 биләмәлә 80 меңгә яҡын кеше йәшәй. Юлдар һалына, яңы йорттар ҡалҡып сыға, төҙөкләндереү эштәре алып барыла. Шулай ҙа халыҡты борсолоуға һалған сетерекле хәлдәр ҙә килеп тыуа. Чесноковка ауылында йәшәүселәр беҙҙең редакцияға шылтыратып йәшәү шарттары менән уртаҡлашты. Ниндәй сәбәптәр арҡаһында улар йорттарынан балаларын сығармай? Ни өсөн әсәләр илай, ир-егеттәр көйә? Ҡаланан ситтә, тыныс, тәбиғәт ҡосағында һәм саф һауа. Чесноковка ҡасабаһына күсеп килеүселәр ҡасандыр ошо рәхәтлектәрҙе кисерергә хыялланһа, хәҙер, иһә, таҙартыу ҡоролмаһынан килгән еҫ беҙҙең тормрошобоҙҙо ағыулай, тип зарлана. Ә эпидемиологтар ҡоролма бөтә талаптарға ла яуап бирә, тигән ҡарар сығара. 2013 йылда эшләй башлаған таҙартыу ҡоролмаһы Спутник микрорайонының канализация ҡалдыҡтарын таҙартыу өсөн төҙөлә. Быға тиклем бер тәнҡитһеҙ эшләп килгән объектҡа яҡын йәшәүсе Чесноковка халҡы насар еҫ тоя башлай. Көн дә ауыр һауа менән һулай башлағас урындағы халыҡ ҡулланыусылар хоҡуҡтарын күҙәтеү хеҙмәтенә мөрәжәғәт итә һәм анализдар нормала, тигән яуап ала. Йәш ғаиләләр балаларының сәләмәтлеге өсөн, олораҡтары ейәндәребеҙ хәҙер беҙгә килмәй башланы тип борсола. Насар еҫтең таралыу сәбәбен улар шәхси ойошмаларҙың автомобилдәре килеп ҡалдыҡтарҙы бушатыуҙа күрә. Таҙартыу ҡоролмаһы Шемәк торлаҡ-коммуналь хужалығына ҡарай. Шәхси ойошмалар менән дә эшләргә килешеүе бармы, юҡмы икәнлеге әлегә бер кемгә лә билдәһеҙ. Етәксе килмәне. Канализация ҡалдыҡтарын бушатыу өсөн килгән сираттағы йөк автомобиленең беҙҙең каналдың логотиптары яҙылған машинны күреү менән шлагбаумдан кире боролоп китеүен генә күҙәттек. Насар еҫ Чесноковка халҡын ғына түгел, Спутник биҫтәһендә йәшәүселәрҙе лә борсой. Өфө районы хакимиәтенең торлаҡ-коммуналь хужалығы белгестәре насар еҫтең сығанағы тап Спутник биҫтәһендә булыуын асыҡлаған. Был төп сәбәп түгел, тип һанай Чесноковка халҡы. Саф һауалы урынға күсеп китергә лә мөмкин, тик, биләмәлә йәшәүселәр быны мөмкин түгел тип һанай. Өфө районы хакимиәтенең торлаҡ-коммуналь хужалығы белгесе Азат Хәкимов, халыҡтың бөтә һорауҙарына ла яуап бирҙе һәм тәҡдимдәрен индерҙе. Мәсьәләне уртаға һалып һөйләшеү һәр ваҡыт ыңғай һөҙөмтә бирә. Был осраҡта иһә, был аҙнала ведомство-ара комиссия төҙөргә, тигән ҡарар тыуҙы. Унда Өфө райны хакимиәте, республиканың Тәбиғәттән файҙаланыу һәм экология министрлығы, Роспотребнадзор, Щемяк торлаҡ-коммуналь хужалығы, Спутник микрорайоны хакимиәте белгестәре һәм Чесноковка халҡы инәсәк. Киләһе аҙнанан бөтә яҡлап тикшереү эштәре башлана.


text:
13 март 2014 йыл, 16:35
автор: Арина Рәхимҡолова
Рәсәй Федерацияһы Президентының Волга буйы федераль округындағы Тулы хоҡуҡлы вәкиле Михаил Бабич дәүләт башлығы ҡушыуы буйынса Волга буйы федераль округы халҡына дәүләт наградаларын һәм маҡтаулы исемдәрҙе тапшырҙы. Наградланыусылар араһында Башҡортостан кешеләре лә булды.
Тантаналы сараға Волга буйы төбәктәренән иң яҡшы төрлө һөнәр вәкилдәре – уҡытыусылар, табиптар, предприятие һәм ойошма етәкселәре, суд берләшмәһе вәкилдәре, мәҙәниәт эшмәкәрҙәре килде.
— Дәүләт наградалары – ул үткән йылдарҙа башҡарған, һеҙҙең эшегеҙҙе Рәсәй Президенты баһалауы һәм, һеҙҙең хеҙмәтегеҙҙең беленмәй ҡалмағанлыҡ, таныҡлығы. Алған дәүләт наградалары – Ватан мәнфәғәтенә хеҙмәт итеүсе һәм эшләүсе һәр кемдең тормошонда мөһим билдә, — тип билдәләне Михаил Бабич.
РФ Президентының тулы хоҡуҡлы вәкиленән беренсе булып Башҡортостандан, ун бала тәрбиәләүсе, Радик һәм Зилә Ишморатовтар ғаилә йолаларын нығытыу өсөн «Ата-әсәлек даны» ордены менән бүләкләнде.
— Бөгөн дәүләт алып барған саралар комплексы күп балалы ғаиләләр барлыҡҡа килтереүгә дәртләндерә. Был ғаиләлә үҙҙәренең һигеҙ һәм ҡарауға алынған ике бала бар, уларҙың берәүһе Ырымбурҙа Президент кадеттар училищеһында белем ала, икенсеһе уҡырға инергә әҙерләнә, — тине Михаил Бабич.
«Рәсәй Федерацияһының атҡаҙанған геологы» исеме «Башҡортостан экологияһы» асыҡ акционерҙар йәмғиәтенең Сибай филиалы баш геологы Николай Татаркоға бирелде.
Тантана аҙағында бөтә наградланыусылар ҙа Михаил Бабич менән рәсми булмаған шарттарҙа әңгәмәләште.


text:
Башҡортостанда яңы ширҡәт төҙөләсәк
Республика президенты эш сәфәре менән Италияла булып ҡайтты. Мортаза Рәхимов металлургия һәм машиналар эшләү ширҡәтәре етәкселәре менән осрашыуҙар үткәргән. Яңауылда ҡорос прокаты етештереү буйынса металлургия ширҡәте төҙөлөшөндә Италия технологиялары һәм ҡоролмаларын ҡулланыу мәсьәләһен тикшергән.
Был инвестиция проектын Башҡортостан Урал тау металлургия компанияһы менән берлектә ғәмәлгә ашыра. Компания етәксеһе республика президентын ”Даниели” компанияһы етәкселеге менән таныштырған. Бәләкәй металлургия ширҡәттәренә ҡоролмалар баҙарының 80 проценты ошо компанияға тура килә. Мортаза Рәхимов ”Даниели” компанияһының машиналар эшләү ширҡәте, был компания ҡорамалдары менән йыһазландырылған металлургия заводы менән танышҡан. Яңауылдағы төҙөлөшкә инвестициялар күләме яҡынса иҫәпләүҙәр буйынса 14 миллиард һумдан ашыр тип көтөлә. Йылына 600 тонна ҡорос прокаты етештереүгә иҫәпләнгән был ширҡәт 1 мең кешене эш менән тәэмин итәсәк.
Рәсми хәбәрҙә Италияла саҡта Мортаза Рәхимовтың Путин менән осрашыуы тураһында хәбәр ителмәй. Италиянан ҡайтҡас та республика етәксеһе Олег Клинскийҙы Башҡортостандың Ер һәм мөлкәт мөнәсәбәттәре министры итеп тәғәйенләне. Олег Клинский 1971-се йылда Стәрлетмаҡ ҡалаһында тыуған.
Уның алдында хәҙер "БАЛ" компанияһына бәйле хәлдәрҙе көйләү мәсьәләһе тора. Компанияның элекке хеҙмәткәрҙәре 70 миллион һум самаһы бурысты кире ҡайтарыуҙы талап итә. Бөлгөнлөккә тарыған предприятие үҙ хеҙмәткәрҙәренә 2006-сы йылдың июненән алып хеҙмәт хаҡы түләмәгән. Сыҙамлығы бөткән халыҡ митингҡа сыҡты.
Был инвестиция проектын Башҡортостан Урал тау металлургия компанияһы менән берлектә ғәмәлгә ашыра. Компания етәксеһе республика президентын ”Даниели” компанияһы етәкселеге менән таныштырған. Бәләкәй металлургия ширҡәттәренә ҡоролмалар баҙарының 80 проценты ошо компанияға тура килә. Мортаза Рәхимов ”Даниели” компанияһының машиналар эшләү ширҡәте, был компания ҡорамалдары менән йыһазландырылған металлургия заводы менән танышҡан. Яңауылдағы төҙөлөшкә инвестициялар күләме яҡынса иҫәпләүҙәр буйынса 14 миллиард һумдан ашыр тип көтөлә. Йылына 600 тонна ҡорос прокаты етештереүгә иҫәпләнгән был ширҡәт 1 мең кешене эш менән тәэмин итәсәк.
Рәсми хәбәрҙә Италияла саҡта Мортаза Рәхимовтың Путин менән осрашыуы тураһында хәбәр ителмәй. Италиянан ҡайтҡас та республика етәксеһе Олег Клинскийҙы Башҡортостандың Ер һәм мөлкәт мөнәсәбәттәре министры итеп тәғәйенләне. Олег Клинский 1971-се йылда Стәрлетмаҡ ҡалаһында тыуған.
Уның алдында хәҙер "БАЛ" компанияһына бәйле хәлдәрҙе көйләү мәсьәләһе тора. Компанияның элекке хеҙмәткәрҙәре 70 миллион һум самаһы бурысты кире ҡайтарыуҙы талап итә. Бөлгөнлөккә тарыған предприятие үҙ хеҙмәткәрҙәренә 2006-сы йылдың июненән алып хеҙмәт хаҡы түләмәгән. Сыҙамлығы бөткән халыҡ митингҡа сыҡты.
Бер-нисә йыл дауамында ерҙә һәм һауала осоштар именлеген тәэмин иткән белгестәр бындай хәлгә ҡалырбыҙ тип һис тә уйламаған. Беҙ пассажирҙар именлеген күҙ уңында тотоп, эште сифатлы итеп, еренә еткереп башҡарырға тырыштыҡ. Әммә бар нәмәнең аҙағы бар. Сыҙамлыҡтың да, тиҙәр авиакомпанияның элекке хеҙмәткәрҙәре. Компания бөлгөнлөк хәлендә ҡалғас, законға ярашлы, конкурс нигеҙендә идара итеүсе кредиторҙарға бурыстарҙы кире ҡайтара башлай. Бында эшләүселәр мәнфәғәттәре онотола. Һөҙөмтәлә хәҙер предприятие 975 белгескә 72 миллион һум аҡса тейеш.Конгресс холл алдындағы митинг сама менән ике сәғәт барҙы. Унда ҡатнашыусылар тиҙ арала бурысты түләүҙе һәм ғәйеплеләрҙе яуапҡа тарттырыуҙы талап итте.


text:
29 апрель 2010 йыл, 11:17
автор: Евгений Рәхимҡолов
Башҡортостан Республикаһы мосолмандарының Диниә назараты рәйесе мөфтөй Нурмөхәмәт Ниғмәтуллин Тажикстанға рәсми сәфәр менән барып ҡайтты, унда Дүшәнбе, Нурек һәм Ҡурған-Түбә ҡалаларында булды. Был сәфәр III Бөтә донъя башҡорттары ҡоролтайына әҙерлек сиктәрендә үтте.
Тажикстанда Нурмөхәмәт Ниғмәтуллин был республика мөфтөйө Амонулла Нематзаде, Тажикстандың Халыҡ-демократик партияһы рәйесе урынбаҫары Сәфәр Сәфәров, Тажикстан Ҡоролтайы Пайванд һәм Тажикстандағы Башҡорттар ҡоролтайының тәүге ойошмалары вәкилдәре менән эшлекле осрашыуҙар үткәрҙе. Нурмөхәмәт Ниғмәтуллиндың Амонулла Нематзаде менән осрашыуы ваҡытында мөфтөйҙәр күптән түгел Дүшәнбелә имам Әбү Хәнифә эшмәкәрлегенә арнап үткәрелгән халыҡ-ара ғилми-ғәмәли конференцияны тикшерҙе.


text:
Кәлмәргән
Кәлмәргән (урыҫ. Скопа́, лат. Pandion haliaetus) — ҡаҙҙан бәләкәйерәк ҡырағай ҡош. Оҙонлоғо — 55—58 см, ҡанат йәйеме — 145—170 см. Оҙон ҡанаттары беләҙек һөйәктәрендә бөгөлгән була. Һырты, түше, ҡойроғо ҡара-көрән; тамағы, ҡорһағы аҡ, ҡанат төбөндәге ҡаурыйҙары һарғылт сыбар. Суҡышынан күҙе аша муйынына үткән һоро һыҙыҡ бар. Башҡа ҡара ҡоштарҙан аҡ ҡорһағы менән айырыла.
Башҡортса тимер тырнаҡ, балыҡ һыры, балыҡ ҡарсығаһы, ҡәлмәргән, халмарйын тигән исемдәре лә осрай.
Йөкмәткеһе
Таралыуы[үҙгәртергә | вики-тексты үҙгәртергә]
Антарктиданан башҡа бөтә ҡитғаларҙа ла остай. Күсмә ҡош. Мысырҙа һәм Ҡыҙыл диңгеҙҙең ҡайһы бер утрауҙарында ҡышлай. Ояһын балыҡ күп булған һыу буйҙарында, бейек ағас баштарында ҡора.
Туҡланыуы[үҙгәртергә | вики-тексты үҙгәртергә]
Башҡа ҡоштарҙан айырмалы рәүештә, кәлмәргән рационы 99 %-ҡа балыҡтан тора. Һирәкләп тәлмәрйен, башҡа ҡоштар менән туҡлана. Ғәҙәттә һыу өҫтөндә һунар итә. Һыу өҫтөндә ҡорбанын күреп ҡалһа, тәпәйҙәрен алға сығарып, ҡанатын артҡа ташлап аҫҡа ташлана.
Һаҡлау[үҙгәртергә | вики-тексты үҙгәртергә]
Был һирәк осрай торған ҡош Рәсәйҙең һәм Башҡортостандың Ҡыҙыл китабына индерелгән.
Әҙәбиәт[үҙгәртергә | вики-тексты үҙгәртергә]
- И. В. Карякин. Скопа (Pandion haliaetus) // Пернатые хищники Уральского региона. Соколообразные (Falconiformes) и Совообразные (Strigiformes). Пермь: Центр полевых исследований Союза охраны животных Урала / Социально-экологический союз, 1998. — 483 с.
- Г. П. Дементьев. Скопа (Pandion haliaetus) // Птицы Советского Союза, т.1. — М.: Сов. наука. 1951. — С.275-279.


text:
16 март 2009 йыл, 17:25
автор: Елена Макушина
Башҡортостан Республикаһы Президенты Мортаза Рәхимов 14 мартта Урал аръяғы райондары буйлап эш сәфәрендә йөрөп ҡайтты.
Баймаҡ районында ул агросәнәғәт секторындағы эштәр торошо менән танышты: Күлтабан ауылында 1280 баш һыйыр малына иҫәпләнгән һөтсөлөк фермаһы, Әбделкәрим ауылында мәҙәни-белем биреү комплексы төҙөлөшөн, Урғаҙы ауылында реконструкцияланған ауыл хужалығы техникумын ҡараны.
Хәйбулла районында Мортаза Рәхимов социаль объекттарҙа — Аҡъярҙа үҙәк район дауаханаһында, Йәнтеш ауылы мәктәбендә, "Һаҡмар" шифаханаһында, Бүребай ауылы мәктәбендә булды.
Йылайыр районында ла уның иғтибарын дөйөм белем биреү объекттары — район үҙәгендәге Шәйехзада Бабич исемендәге башҡорт гимназияһы һәм мәктәп — йәлеп итте.
Ейәнсура районында республика башлығы Иҫәнғол ауылындағы бассейн төҙөлөшө менән танышты.
Эш сәфәрендә уны БР төҙөлөш, архитектура һәм транспорт министры Рауил Ибәтуллин оҙатып йөрөнө.


text:
Башҡортостан Республикаһы биләмә ҡоролошо
Башҡортостан Республикаһы биләмә ҡоролошо — республика биләмәһенең айырым өлөштәргә бүленеүе. Урындағы идара итеү ойошмалары, хакимиәттәр, ошо бүленешкә таянып ҡорола. Биләмә ҡоролошо Башҡортостан Республикаһы ҡануниәте менән урынлаштырылған[1][2][3]. Үҙгәрештәр индергәндә Рәсәй Федерацияһы ҡануниәте иҫәпкә алына [4]. Биләмә берәмектәрен яңы теркәгәндә йәки исемен үҙгәрткәндә Башҡортостан Республикаһы законы Рәсәй Хөкүмәте ҡарары менән раҫлана. Берәмектең исеме үҙгәртелмәгән осраҡта Башҡортостан Республикаһы Дәүләт Йыйылышы — Ҡоролтай ҡабул иткән Башҡортостан Республикаһы законы менән раҫлана.
Йөкмәткеһе
- 1 Төп төшөнсәләр
- 2 Хакимлек биләмәләре ҡоролошо
- 3 Муниципаль берәмектәр ҡоролошо
- 4 Биләмә ҡоролошо
- 5 Тарихы
- 6 Шулай уҡ ҡарағыҙ
- 7 Әҙәбиәт
- 8 Иҫкәрмәләр
Төп төшөнсәләр[үҙгәртергә | вики-тексты үҙгәртергә]
- Хакимлек биләмәләре ҡоролошо
- Муниципаль берәмектәр ҡоролошо
- Район —
- Ҡатнаш район —
- Муниципаль район —
- Ҡала —
- Ҡала округы —
- Ҡала биләмәһе —
- Ҡала төрөндәге ҡасаба —
- Ауыл —
- Ауыл биләмәһе —
- Ауыл советы —
- Ауыл төрөндәге ҡасаба —
- Утар —
Хакимлек биләмәләре ҡоролошо[үҙгәртергә | вики-тексты үҙгәртергә]
Был ҡоролош буйынса хакимлек биләмәләре берәмектәре һәм тораҡ пунктар төҙөү, үҙгәртеү, теркәү, иҫәп алып барыу һәм башҡа мәсәләләр тәртибе билдәләнә[2].
- Райондар — 54, шул иҫәптән ҡатнаш райондар — 12;
- Ҡалалар — 21. Республика ҡарамағында 20 ҡала һәм 1 ҡала (Межгорье) — Федераль ҡарамаҡтағы ябыҡ хакимлек биләмәһе;
- Өфө ҡалаһының эске райондары — 7;
- Ҡала төрөндәге ҡасаба — 2 (Приют һәм Шишмә);
- Ауылдар — 4534 (был иҫәпкә кеше йәшәмәгән, әммә исемлектән алынмаған ауылдар ҙа инә);
- Ауыл советтары — 828.
Муниципаль берәмектәр ҡоролошо[үҙгәртергә | вики-тексты үҙгәртергә]
Был ҡоролош муниципаль берәмектәр сиктәрен, уларҙың дәрәжәһен, хакимиәт үҙәген, муниципаль берәмеккә ингән тораҡ пунктарҙы билдәләй[3].
- Муниципаль райондар — 54,
- Ҡала округтары — 9,
- Ҡала биләмәһе — 14,
- Ауыл биләмәһе — 818.
Биләмә ҡоролошо[үҙгәртергә | вики-тексты үҙгәртергә]
Башҡортостан ҡалалары һәм ҡасабалары[үҙгәртергә | вики-тексты үҙгәртергә]
Төп мәҡәлә Башҡортостан ҡалалары
Башҡортостанда 21 ҡала һәм 2 ҡала төрөндәге ҡасаба бар. Улар 9 ҡала округы һм 14 ҡала биләмәһенә бүленә. Ҡала биләмәһе булған ҡалалар һәм Шишмә ҡасабаһы муниципаль райондар үҙәге булып тора. Приют ҡасабаһы Приют ҡасаба советы үҙәге.
Башҡортостан райондары[үҙгәртергә | вики-тексты үҙгәртергә]
Башҡортостан Республикаһы муниципаль райондары буйынса мәғлүмәт
Башҡортостан ауыл биләмәләре (ауыл советтары)[үҙгәртергә | вики-тексты үҙгәртергә]
Башҡортостан ауылдары[үҙгәртергә | вики-тексты үҙгәртергә]
Төп мәҡәлә Башҡортостан ауылдары
Тарихы[үҙгәртергә | вики-тексты үҙгәртергә]
Башҡортостан Республикаһы биләмә ҡоролошо тарихын республиканың яңы дәрәжә һәм исемен алыу ваҡытынан, 1992 йылдан күҙаллау урынлы. Унан алдағы ваҡиғаларҙы Башҡорт Автономиялы Совет Социалистик Республика һәм Тарихи Башҡортостан сиктәрендә ҡарарға кәрәк.
Үҙгәрештәр исемлеге[үҙгәртергә | вики-тексты үҙгәртергә]
1992—1999 йылдар[үҙгәртергә | вики-тексты үҙгәртергә]
- 1992 йыл 17 ноябрь — Башҡортостан Республикаһы Юғары Советының 1992 йылдың 17 ноябрендәге Указы менән Күмертау районы исеме Көйөргәҙе районы итеп үҙгәртелә, район үҙәге Ермолаево ҡасабаһына 1990 йылда күсерелгән була.
- 1996 йыл 29 октябрь — Бишбүләк районы Калинин ауыл советына ҡараған Яңы Васильевка ауылының исеме Уҫаҡкисеү итеп үҙгәртелә. БР законы, № 47-з, 1996 йыл 29 октябрь.
- 1996 йыл 29 октябрь — Благовещен районы Бедеева Поляна ауыл советына Давыдов ауыл советы ҡушыла һәм яңы сиктәр билдәләнелә. БР законы, № 48-з, 1996 йыл 29 октябрь.
- 1996 йыл 29 октябрь — Дәүләкән районы Поляковка ауыл советынан Михайловка ауыл советы бүленеп сыға һәм сиктәр үҙгәртелә. Михайловка ауыл советы үҙәге итеп Вперёд ауылы билдәләнә, ауыл советы биләмәһенә Дуҫлыҡ, 1533, 1536, 1539 км тимер юл будкалары исемле утарҙар инә. БР законы, № 49-з, 1996 йыл 29 октябрь.
- 1997 йыл 21 февраль — Благовещен районы Турбаҫлы ауыл советына ҡараған Щепной ауылы Туғай ауыл советына индерелә, Яңауыл ҡасабаһы иҫәп яҙыуынан алына (был өлөш 21.06.2006 № 329-з БР Законы менән ғәмәлгә ингән). Иҫке Турбаҫлы һәм Арҡауыл ауылдарын берләштергән Турбаҫлы ауыл советы Өфө ҡалаһы ҡарамағына күсерелә. Благовещен районы, Благовещен районы Туғай ауыл советы, Өфө ҡалаһы сиктәре үҙгәртелә. БР законы, № 75-з, 1997 йыл 21 февраль.
- 1997 йыл 21 февраль — Мәләүез районы Мәләүез ауыл советына ҡараған Туғайлы ауылы Мәләүез ҡалаһы ҡарамағына күсерелә. Мәләүез ҡалаһы һәм Мәләүез ауыл советы сиктәре үҙгәртелә. БР законы, № 76-з, 1997 йыл 21 февраль.
- 1997 йыл 21 февраль — Федоровка районы Балыҡлы ауыл советын бүлеп Ҡораласыҡ ауыл советы төҙөлә һәм сиктәр үҙгәрә. Ҡораласыҡ ауыл советына Ҡораласыҡ һәм Балыҡлыбаш ауылдары инә, ауыл советы үҙәге итеп Ҡораласыҡ билдәләнә. БР законы, № 77-з, 1997 йыл 21 февраль.
- 1997 йыл 21 февраль — Дүртөйлө районы Иҫке Яндыҙ ауыл советын бүлеп Байгилде ауыл советы төҙөлә һәм сиктәр үҙгәртелә. Байгилде ауыл советына Байгилде, Йәлдәк, Ҡаҙы-Йәлдәк ауылдары инә, үҙәге итеп Байгилде билдәләнә. БР законы, № 77-з, 1997 йыл 21 февраль.
- 1997 йыл 24 июль — Күгәрсен районы Мәҡсүт ауыл советы төҙөлә. БР законы, № 108-з, 1997 йыл 24 июль.
- 1997 йыл 24 июль — Күгәрсен районы Ибрай ауыл советына ҡараған База Заготскот ҡасабаһы Ғәзиз ауылы тип үҙгәртелә. БР законы, № 109-з, 1997 йыл 24 июль.
- 1997 йыл 24 июль — Күгәрсен районы Сынъяп ауыл советы төҙөлә. БР законы, № 110-з, 1997 йыл 24 июль.
- 1997 йыл 24 июль — Баймаҡ ҡалаһы ҡарамағындағы Семеновка руднигы һәм Монасип ауылын бүлеп алып Семеновка ауыл советы төҙөлә, сиктәр үҙгәртелә. Семеновка руднигы Семеновка ауылы тип ауылы тип атала һәм ауыл советы үҙәге итеп билдәләнә. БР законы, № 111-з, 1997 йыл 24 июль.
- 1997 йыл 8 декабрь — Ғафури районы Красноусол ҡасаба советын бүлеп Заречье ауыл советы төҙөлә һәм сиктәр үҙгәртелә. Заречье ауыл советы Курорт һәм Умартасылыҡ совхозы ҡасабалары инә, үҙәге итеп Курорт ҡасабаһы билдәләнә. БР законы, № 128-з, 1997 йыл 8 декабрь.
- 1998 йыл 28 ғинуар — Учалы районы Сәфәр ауыл советын бүлеп Мансур ауыл советы төҙөлә һәм сиктәр үҙгәртелә. Мансур ауыл советына Мансур һәм Ильинка ауылдары инә, үҙәге итеп Мансур ауылы билдәләнә. БР законы, № 135-з, 1998 йыл 28 ғинуар.
- 1998 йыл 8 февраль — Бишбүләк районы Михайловка ауыл советына ҡараған Кожай-Максим ауылы Йәрмәкәй районы Бекетов ауыл советы ҡарамағына күсерелә, райондар һәм ауыл советтары сиктәре үҙгәртелә. БР законы, № 138-з, 1998 йыл 8 февраль.
- 1998 йыл 30 апрель — Өфө районы Булгаков ауыл советынан Ольховка ауыл советы бүленеп сыға. Ольховка ауыл советына 119 йылҡысылыҡ заводы Үҙәк усадьбаһы ҡасабаһы (артабан Ольховое ауылы исемендә)һәм Федоровка ауылы инә, үҙәге итеп 119 йылҡысылыҡ заводы Үҙәк усадьбаһы ҡасабаһы билдәләнә. БР законы, № 155-з, 1998 йыл 30 апрель.
- 1998 йыл 30 апрель — Нуриман районы Сандар ауыл советы бөтөрөлә, Сандар ауылы Ҡыҙыл шишмә ауыл советы биләмәһенә инә. Ауылдарын асыҡларға кәрәк. БР законы, № 156-з, 1998 йыл 30 апрель.
- 1998 йыл 29 май — Ҡариҙел районы Раздолье ауыл советы бөтөрөлә, биләмәһе Урғыш ауыл советына бирелә. Ауылдарын асыҡларға кәрәк. БР законы, № 162-з, 1998 йыл 29 май.
- 1998 йыл 29 май — Ҡариҙел районы Үрге Ҡаҙмаш ауыл советы бөтөрөлә, биләмәһе Кирҙә ауыл советына бирелә. Ауылдарын асыҡларға кәрәк. БР законы, № 163-з, 1998 йыл 29 май.
- 1998 йыл 21 октябрь — Бөрйән районы Ҡыпсаҡ ауыл советын бүлеп Ҡолғана ауыл советы төҙөлә, сиктәр үҙгәртелә. Ҡолғана ауыл советы үҙәге итеп Ҡолғана ауылы билдәләнә, ауыл советына шулай уҡ Һарғая ауылы инә. БР законы, № 185-з, 1998 йыл 21 октябрь.
- 1998 йыл 9 декабрь — Сибай ҡалаһына ҡараған Төйәләҫ ҡасаба советы төҙөлә (артабан ауыл советы итеп үҙгәртелә). Төйәләҫ ауылы инә. БР законы, № 198-з, 1998 йыл 9 декабрь.
- 1998 йыл 9 декабрь — Туймазы ҡалаһы һәм Туймазы районы сиктәре үҙгәртелә. Туймазы ҡалаһына 1998,5 гектар ер бирелә. БР законы, № 199-з, 1998 йыл 9 декабрь.
- 1998 йыл 9 декабрь — Учалы ҡалаһы ҡарамаҡында Бөйҙә ауыл советы төҙөлә (артабан район ҡарамағына күсә). Бер генә ауыл — Бөйҙә ауылы инә. БР законы, № 200-з, 1998 йыл 9 декабрь.
- 1999 йыл 22 ғинуар — Балаҡатай районы Тарҙау ауыл советы үҙәге Тарҙау ауылынан Ләүәле ауылына күсерелә. БР законы, № 213-з, 1999 йыл 22 ғинуар.
- 1999 йыл 19 март — Ауырғазы районы Балыҡлыкүл ауыл совет бүленеп Наумкин ауыл советы төҙөлә. Наумкин ауыл советына Наумкин Һәм Әмзә ауылы инә, үҙәге итеп Наумкин ауылы билдәләнә. БР законы, № 224-з, 1999 йыл 19 март.
- 1999 йыл 30 декабрь — Ҡариҙел районы Ҡараиҙел ҡасаба советы бөтөрөлөп Магинск ауыл советы төҙөлә. Ҡараиҙел ҡасабаһы Сосновый Бор ауылы итеп үҙгәртелә. Магинск ауыл советына Магинск ҡасабаһы һәм Сосновый Бор ауылы инә, үҙәге итеп Магинск ҡасабаһы билдәләнә (артабан ауыл итеп үҙгәртелә). БР законы, № 42-з, 1999 йыл 30 декабрь.
- 1999 йыл 30 декабрь — Мәләүез районы Мәләүез ауыл советы үҙәге Ҡаран ауылынан Сарлаҡ ауылына күсерелә. БР законы, № 43-з, 1999 йыл 30 декабрь.
2000—2009 йылдар[үҙгәртергә | вики-тексты үҙгәртергә]
- 2000 йыл 4 февраль — Илеш районы Үрге Йәркәй ауыл советын бүлеп Йөннө ауыл советы төҙөлә һәм сиктәр үҙгәртелә. Түбәнге Йөннө һәм Үрге Йөннө ауылдары ҡушылып Йөннө ауылы булдырыла. Йөннө ауыл советына Ирмәш, Ҡайынлыҡ, Түбәнге Йәркәй, Йөннө ауылдары инә, үҙәге Үрге Йәркәй ауылында урынлаша. БР законы, № 47-з, 2000 йыл 4 февраль.
- 2000 йыл 9 ноябрь — Йәрмәкәй районы Ҡыҙылъяр ауыл советы үҙәге Ҡыҙылъяр ауылынан Сөйәрмәт ауылына күсерелә. БР законы, № 96-з, 2000 йыл 9 ноябрь
- 2000 йыл 9 ноябрь — Шишмә районы Дурасов ауыл советын бүлеп Яңы Уҫман ауыл советы төҙөлә, сиктәр үҙгәртелә. Яңы Уҫман ауыл советына Дмитриевка, Үрге Хәжәт, Екатеринославка, Яңы Уҫман, Пасяковка, Иҫке Уҫман, Урта Хәжәт ауылдары инә, үҙәге итеп Дмитриевка ауылы билдәләнә. БР законы, № 97-з, 2000 йыл 9 ноябрь.
- 2000 йыл 14 декабрь — Иглин районынында Аҡбирҙе ауыл советы төҙөлә. Турбаҫлы ауыл советынан Аҡбирҙе, Блохин, Ҡарамалы ауылдары һәм Иван-Казанка ауыл советынан Белорет, Резвов, Орондо, Шипов ауылдары Аҡбирҙе ауыл советына инә, үҙәге итеп Аҡбирҙе ауылы билдәләнә. БР законы, № 121-з, 2000 йыл 14 декабрь
- 2002 йыл 6 май — Яңауыл районынан Нефтекама ҡалаһына 4739,49 гектар ер биләмәһе бирелә һәм сиктәр үҙгәртелә. БР законы, № 319-з, 2002 йыл 6 май
- 2002 йыл 6 май — Стәрлетамаҡ районы Отрада ауыл советына ҡараған Белорусовка ауылы Стәрлетамаҡ ҡалаһы ҡарамағына күсерелә, сиктәр үҙгәртелә, БР законы, № 321-з, 2002 йыл 6 май.
- 2004 йыл 17 декабрь — Башҡортостан Республикаһы биләмәләр хакимлеге ҡоролошонда үҙгәрештәр, муниципаль ойошмаларҙың яңынан ойошторолоуы һәм сиктәре үҙгәрелеше тураһында. БР законы, № 125-з, 2004 йыл 17 декабрь.
- 2004 йыл 17 декабрь — Башҡортостан Республикаһы мунициапаль ойошмаларының сиктәре, дәрәжәһе һәм хакимиәт үҙәктәре тураһында. БР законы, № 126-з, 2004 йыл 17 декабрь.
- 2005 йыл 20 апрель — Башҡортостан Республикаһы хакимлек биләмәләре ҡоролошо. БР законы, № 178-з, 2005 йыл 20 апрель.
- 2005 йыл 29 ноябрь — 2006 йылдың 1 ғинуарынан ҡала эсе муниципаль ойошмалар бөтөрөлә, бөтәһе 57 муниципаль берәмек. Шул иҫәптән Өфө ҡалаһының 7 эске район муниципаль берәмеге. БР законы, № 237-з, 2005 йыл 29 ноябрь
- 2007 йыл 30 май — Башҡортостан Республикаһы биләмәләр хакимлеге ҡоролошонда үҙгәрештәр һәм айырым муниципаль ойошмаларҙың яңынан ойошторолоуы тураһында. БР законы, № 424-з, 2007 йыл 30 май.
- 2007 йыл 18 июль — Ишембай районы Скворчиха ауыл советында Йәшелтау ауылы булдырыла. БР законы, № 459-з, 2007 йыл 18 июль.
- 2007 йыл 18 июль — Дәүләкән районы Расвет ауыл советынан Шестаев ауыл советына Политотдел ауылы күсерелә, сиктәр үҙгәртелә. БР законы, № 462-з, 2007 йыл 18 июль.
- 2008 йыл 9 февраль — Ауылдарҙың исеме үҙәгәртелә: Баймаҡ районы Аҡморон ауыл советында Комсомол бүлексәһе ауылы Сәйғәфәр ауылы, Йылайыр ауыл советында Комсомол бүлексәһе ауылы Комсомол ауылы, Күлтабан бүлексәһе ауылы Күлтабан ауылы, Октябрь бүлексәһе ауылы Октябрь ауылы, Покровка бүлексәһе ауылы Покровка ауылы, Сосновка бүлексәһе ауылы Сосновка ауылы, Урал бүлексәһе ауылы Урал ауылы, Бәләбәй районында Анновка ауыл советында Екатериновка ауылы Красноречка ауылы, Стәрлетамаҡ районы Первомайский ауыл советында Бәгәнәш бүлексәһе ауылы Бәгәнәш ауылы, Красноармейский бүлексәһе ауылы Красноармейская ауылы, Северный бүлексәһе ауылы Матвеевка ауылы, Южный бүлексәһе ауылы Кузминовка ауылы, Октябрьский ауыл советында Северный бүлексәһе ауылы Северная ауылы, Туймазы районы Собханғол ауыл советында Собханғол ауылы Иҫке Собханғол ауылы, Бишҡурай ауыл советында Туҡмаҡ-Ҡаран ауылы Бәләкәй Туҡмаҡ-Ҡаран ауылы, Өфө районы Урыҫ-Юрмаш ауыл советында Волков ауылы Южная ауылы итеп үҙгәртелә. Постановление Правительства Российской Федерации от 9 февраля 2008 г. N 60 г. «О присвоении наименований географическим объектам и переименовании географических объектов в Республике Башкортостан, Республике Бурятия и Ивановской области».
- 2008 йыл 19 ноябрь — Башҡортостан Республикаһы биләмәләр хакимлеге ҡоролошонда айырым ауыл советтарын берләштереү һәм ауылдарҙы тапшырыу сәбәпле үҙгәрештәр тураһында. БР законы, № 49-з, 2008 йыл 19 ноябрь.
- 2008 йыл 19 ноябрь — Башҡортостан Республикаһы айырым ауыл биләмәләрен берләштереү һәм сиктәрен үҙгәртеү тураһында. БР законы, № 50-з, 2008 йыл 19 ноябрь/
2010—2019 йылдар[үҙгәртергә | вики-тексты үҙгәртергә]
- 2010 йыл 29 сентябрь — Нуриман районы Ҡыҙыл Шишмә ауыл советында Кировка һәм Пушкин ауылдары булдырыла. БР законы, № 306-з, 2010 йыл 29 сентябрь. Рәсәй Федерацияһы хөкүмәте ҡарары № 905, 3 ноябрь 2011 йыл.
- 2011 йыл 20 июнь — Белорет районы Сәрмән ауыл советында Иҙел ауылы булдырыла. БР законы, № 406-з, 2011 йыл 20 июнь. Рәсәй Федерацияһы хөкүмәте ҡарары № 469, 10 май 2012 йыл.
- 2012 йыл 30 ғинуар — Шаран районы Дүртөйлө ауыл советында Һөйөндөк ауылы бөтөрөлдө, иҫәп яҙыуынан алында. БР законы, № 497-з, 2012 йыл 30 ғинуар.
Шулай уҡ ҡарағыҙ[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
Башҡортостан Республикаһы биләмә ҡоролошо тураһында мәғлүмәт даими баҫтырылған махсус белешмә китабында дөйөмләштерелә. Рәсәй Федерацияһы һәм Башҡортостан Республикаһы ҡануниәтенә ярашлы индерелгән үҙгәрештәрҙе айырым ҡарарҙар аша белергә була.
- БАССР. Административно-территориальное деление на 1 июня 1940 года — Уфа: Государственное издательство, 1941. — 387 с.
- Административно-территориальное устройство Республики Башкортостан на 1 января 1999 года. -Уфа: «Башбланкиздат», 1999. — 416с., 55 картосхем. Был белешмә китабы Рәсәй ҡануниәте талаптарын[4] иҫәпкә алынмай баҫтырылды. Китапта бик күп тораҡ пунктарының исеме башҡорт теленә ярашлы, әммә Рәсәй Хөкүмәте тарафынан раҫланмайса, үҙгәртелгәйне.
- Административно-территориальное устройство Республики Башкортостан. — Справочник. Уфа: ГУП РБ "Издательство «Белая Река», 2007. — 416 с.: илл.
Иҫкәрмәләр[үҙгәртергә | вики-тексты үҙгәртергә]
- ↑ Башҡортостан Республикаһы Конституцияһы, Өсөнсө бүлек.
- ↑ 2,0 2,1 "Башҡортостан Республикаһы хакимлек биләмәләре ҡоролошо" Башҡортостан Республикаһы законы, № 178-з, 2005 йыл 20 апрель.
- ↑ 3,0 3,1 "Башҡортостан Республикаһы муниципаль ойошмалары сиктәре, дәрәжәһе һәм хакимиәт үҙәктәре тураһында" Башҡортостан Республикаһы законы, № 125-з, 2004 йыл 17 декабрь.
- ↑ 4,0 4,1 Географик объекттарҙың атамаһы тураһында, Рәсәй Федерацияһы федераль законы, N 152-ФЗ, 1997 йыл 18 декабрь


text:
14 октябрь 2009 йыл, 13:37
автор: Эльмира Сабирова
Санкт-Петербургта “Өлкәндәр белеме аҙнаһы” ЮНЕСКО акцияһы сиктәрендә “Матур мәктәп-2009” халыҡ-ара конкурсы үтте. Башҡортостандан унда Өфө ҡалаһының 118-се, 68-се дөйөм белем биреү мәктәптәре, 65-се гимназияһы, Белорет районының Сәрмән балалар йорто һәм Әлшәй районының Пионерҙар һәм уҡыусылар йорто ҡатнашты. Беҙҙең учреждениелар тәҡдим иткән проекттар дипломдар менән билдәләнде. Ә әлшәйҙәрҙе – республика граждандарының шәхес булып формалашыуы һәм үҫешеүе, уҡыусыларҙың социаль мөһим эшмәкәрлеген ойоштороу буйынса педагогтарҙың профессиональ кимәлен күтәреү өсөн уңайлы шарттар булдырылған белем биреү учреждениеһы моделенең үҙенсәлекле концепцияһы авторҙарын – жюри ағзалары Швецияға һәм Финляндияға туристик путевка сертификаты менән дәртләндерҙе.
Бынан тыш, “Өлкәндәр белеме аҙнаһы” акцияһы сиктәрендә Санкт-Петербург педагогия университетында БР Президенты ҡарамағындағы Башҡортостан дәүләт хеҙмәте һәм идара итеү академияһының дәүләт һәм муниципаль идаралыҡ кафедраһы доценты Ғәлиә Мөхәмәтйәнованың “Башҡортостан Республикаһының мәғариф системаһы: инновацияларға асыҡлыҡ” китабын презентациялау үткәрелде.
— Ул форумда ҡатнашыусыларҙа шундай йәнле ҡыҙыҡһыныу уятты, хатта йыйылыусыларҙың һорауы буйынса был тикшеренеүҙә ҡаралған проблемалар буйынса түңәрәк өҫтәл үткәрҙек, — ти Ғәлиә Мохтар ҡыҙы. – Китаптың йөкмәткеһе мәғарифты яңыртыу процесының бөтә яҡтарын солғап ала, мәғариф системаһын артабан үҫтереү йүнәлештәре бирелгән, уҡыусыны һуңғы ваҡытта педагогик практикала киң ҡулланылған “портфолио” төшөнсәһе менән таныштыра. Китапта уҡыусыларҙың, студенттарҙың ижади эштәренән таблицалар һәм фрагменттар бирелгән.


text:
04 сентябрь 2015 йыл, 18:27
ӨФӨ, 2015 йыл, 4 сентябрь. /«Башинформ» мәғлүмәт агентлығы, Евгения Сюткина/. Башҡорт дәүләт аграр университетының V курс студенты Александр Сергеев юниорҙар араһында пауэрлифтинг буйынса донъя беренселегендә көмөш миҙал яуланы. Ярыштар 1 сентябрҙән 6-на тиклем Чехияның баш ҡалаһы Прагала уҙа. Яҡташыбыҙ Украина вәкиленән генә ҡалышып икенсе урын алды.
Александр Сергеев аграр университетҡа уҡырға ингәс кенә пауэрлифтинг менән шөғөлләнә башлай һәм дүрт йыл эсендә юғары һөҙөмтәләргә өлгәшә. Спортсының тренеры — Башҡорт дәүләт аграр университетының физик тәрбиә биреү, спорт һәм туризм кафедраһының өлкән уҡытыусыһы Рузил Хәбибуллин. Тап уның етәкселегендә Александр быйыл ғинуар айында Кострома ҡалаһында үткән юниорҙар араһында Рәсәй беренселегендә еңеп сыҡты һәм донъя ярыштарында ҡатнашыу хоҡуғын алды.


text:
23 июль 2010 йыл, 17:31
автор: Евгений Рәхимҡолов
Өфө епархияһының III Православие йәштәре слеты бөгөн Павловка һыу һаҡлағысы эргәһендәге "Урман" ял базаһында үҙ эшен башланы. Унда республикабыҙ православие динен тотҡан йәштәре ойошмаларында ҡатнашыусылар һәм уларҙың етәкселәре, шулай уҡ илебеҙҙең башҡа төбәктәренән һәм сит илдәрҙән ҡунаҡтар ҡатнаша.
Слет программаһында тематик семинарҙар һәм түңәрәк өҫтәлдәр, дини темаларға әңгәмәләр һәм лекциялар, күренекле кешеләр менән осрашыуҙар, йәштәр ижады конкурстары, спорт ярыштары һәм билдәле бард Максим Коробицындың концерты планлаштырылған.
Слет 25 июлгә тиклем дауам итәсәк.


text:
01 октябрь 2010 йыл, 10:40
автор: "Башинформ"
Башҡортостан Президенты Рөстәм Хәмитов хөрмәтле пенсионерҙарҙы, һуғыш һәм хеҙмәт ветерандарын бөгөн билдәләнгән Халыҡ-ара Ололар көнө менән ҡотланы. Республика башлығы ҡотлауында шулай тиелә:
"1 октябрҙә һеҙгә рәхмәт һүҙҙәре әйтеү, ихтирам һәм иғтибар күрһәтеү традицияға әүерелде.
Ғүмерегеҙҙең тиҫтәләрсә йылын һеҙ көсөргәнешле хеҙмәткә бағышлағанһығыҙ. Ҡайҙа ғына эшләһәгеҙ ҙә – заводта йәки баҫыуҙамы, мәктәптә йәки дауаханаламы – һәр берегеҙ республиканың һәм илдең дөйөм ҡаҙаныштарына үҙ өлөшөн индергән. Бөгөн дә һеҙҙең тормош тәжрибәгеҙ һәм тәрән аҡылығыҙ йәштәргә тәрбиә биреүҙә, бай йолаларыбыҙҙы һаҡлап ҡалыуҙа айырым әһәмиәткә эйә.
Бөйөк Ватан һуғышында Еңеүҙең юбилей йылында һуғыш ветерандарына һәм тыл эшсәндәренә айырым ихтирам белдерергә һәм улар алдында хөрмәт менән баш эйергә теләйем. Һеҙҙең ғүмер – ҡаһарманлыҡ һәм тырышлыҡтың, Тыуған илгә тоғролоҡтоң иң яҡшы өлгөһө.
Бөгөн ололарҙың проблемаларын һәм уларҙы хәл итеү юлдарын йәнә иғтибарға алыу мөһим. Оло быуын вәкилдәренә бөтә яҡлап ярҙам күрһәтеү, уларҙың йәшәү кимәлен яҡшыртыу – социаль сәйәсәтебеҙҙең өҫтөнлөклө бурыстарының береһе. Пенсия системаһын модернизациялау, социаль һәм медицина хеҙмәтләндереүе сифатын яҡшыртыу ошо эштең төп йүнәлештәре булып тора. Ошо хеҙмәттәрҙән файҙаланыуҙы тағы ла уңайлыраҡ итеү маҡсатында «Башҡортостандың социаль картаһы» проекты уңышлы тормошҡа ашырыла. Беҙ ололарға өҫтәмә ярҙам күрһәтеү өсөн бизнес вәкилдәрен йәлеп итәсәкбеҙ, социаль хеҙмәтләндереү өсөн белгестәр әҙерләйәсәкбеҙ. Ә эшләргә теләге булғандарға хеҙмәт эшмәкәрлеге һәм квалификацияны алмаштырыу өсөн шарттар булдырасаҡбыҙ, мәшғүллектең махсус программаларын эшләйәсәкбеҙ.
Хеҙмәтегеҙ, тыуған республикабыҙ һәм илебеҙ өсөн башҡарған эштәрегеҙҙең барыһы өсөн дә һеҙгә оло рәхмәт белдерәм. Ныҡлы һаулыҡ, әүҙем оҙон ғүмер, именлек һәм күңел көрлөгө теләйем".


text:
29 август 2013 йыл, 17:39
автор: Галина Бахшиева
Өфө «Йәшел Рәсәй – бөтә Рәсәй экологик өмәһе» акцияһына ҡушылды. Сара Рәсәйҙең төрлө ҡалаларында 31 августа үтә.
Акция илдең экологик хәлен яҡшыртыуға йүнәлтелгән һәм Тирә-яҡ мөхитте һаҡлау йылы сиктәрендә үткәрелә. Ойоштороусы булып экологик йәмәғәт хәрәкәттәре һәм дәүләт власы органдары ярҙамында Рәсәйҙең «ТЕХЭКО» экологик фонды сығыш яһай.
Тәбиғәттән файҙаланыу өлкәһендә күҙәтеү буйынса федераль хеҙмәттең БР буйынса идаралығынан хәбәр итеүҙәренсә, сарала дөйөм ил буйынса миллионға яҡын кешенең ҡатнашыуы көтөлә. «Йәшел Рәсәй»гә теләгән һәр кем ҡушыла ала.
Мәҫәлән, Тәбиғәттән файҙаланыу өлкәһендә күҙәтеү буйынса федераль хеҙмәттең БР буйынса идаралығы хеҙмәткәрҙәре йәмәғәт ойошмалары менән берлектә Өфөнөң Рутто исемендәге скверын төҙөкләндерәсәк.
Бөтә Рәсәй акцияһында ҡатнашырға теләүселәр өсөн телефон: (347) 228-95-98.


text:
25 март 2010 йыл, 10:05
автор: Михаил Сытин
Кисә, 24 мартта, БР Хөкүмәте Премьер-министры Раил Сарбаев Рәсәй Һаҡлыҡ банкыһының Урал банкыһы рәйесе Владимир Черкашин менән осрашты. Осрашыу барышында республика территорияһында Рәсәй Һаҡлыҡ банкыһының эш йомғаҡтары, филиал селтәрен үҫтереү перспективалары һәм үҙ-ара эш итеү пландары тикшерелде. Владимир Черкашин, Һаҡлыҡ банкыһы мәғлүмәттәренә ҡарағанда, Башҡортостан Республикаһы был ҡатмарлы осорҙо Рәсәйҙең башҡа субъекттары менән сағыштырғанда уңышлы үтте, тип билдәләне.
Әңгәмә ваҡытында Премьер ауыл ерендә банк хеҙмәтләндереүен һаҡлап ҡалыу зарурлығын һыҙыҡ өҫтөнә алды:
— Селтәрҙе ҡулайлаштырыу беҙҙең ауыл халҡы өсөн банк хеҙмәттәре күрһәтеүҙе сикләргә тейеш түгел, — тине Раил Сарбаев. — Халҡының 40 проценты ауылда йәшәгән республика өсөн был мәсьәлә үтә мөһим.
Владимир Черкашин әйтеүенсә, Башҡортостанда ауыл инфраструктураһының үҫешкән булыуы республикала оператив кассалар һанын ҡулайлаштырыуға яңыса ҡарарға мөмкинлек бирҙе – уларҙы күсмә кассалар алмаштырасаҡ.
— Рәсәй буйынса эшләй башлаған 50 күсмә кассаның 18-е Башҡортостан ауылдары халҡын хеҙмәтләндерәсәк, — тине ул. — Был күрһәтелгән хеҙмәттәр күләмен һаҡлап ҡалырға, күберәк тораҡ пункттарын солғап алырға һәм хеҙмәтләндереү сифатын яҡшыртырға мөмкинлек бирәсәк.
Бынан тыш, бәләкәй һәм урта бизнесты кредитлау буйынса банк менән берлектәге программаларҙы үҫтереү кәрәклеге хаҡында ла һүҙ алып барылды.
– Бизнесмендарҙың күбеһе «старт-ап» кредиттарын алып булмауға зарлана, – тип проблеманы айырып күрһәтте Раил Сарбаев. – Сөнки үҫешкән бизнесы булғандарға кредиттар бик кәрәкмәй ҙә, ә реаль секторҙа – етештереүҙә һәм эшкәртеүҙә үҙ эшеңде асыу өсөн башланғыс капитал етеңкерәмәй.
Әңгәмәлә БР Хөкүмәте Премьер-министрының беренсе урынбаҫары — финанс министры Айрат Ғәскәров һәм БР Милли банкыһы рәйесе Рөстәм Мәрҙәнов ҡатнашты.


text:
18 март 2011 йыл, 14:20
автор: Әлфиә Әһлиуллина
«Башҡортостан» киностудияһы директоры Айбулат Юнысов менән компьютер графикаһы һәм анимация буйынса рәссам Таңсулпан Бураҡаева Халыҡ-ара төрки мәҙәниәте ойошмаһы (ТӨРКСОЙ) ағзаһы илдәренең Кинематографистар советы ултырышында ҡатнаша. Ул ошо көндәрҙә Төркиәнең баш ҡалаһында XXII Анкара Халыҡ-ара кинофестивале сиктәрендә үтә.
ТӨРКСОЙ ағзаһы илдәре араһында кинематография өлкәһендә хеҙмәттәшлекте үҫтереү юлдарын эҙләү – ултырыштың төп маҡсаты.
Ултырышта ҡатнашыусылар берлектәге кино һәм кинопрокат селтәре баҙарын формалаштырыу, кинофестивалдәр ойоштороу һәм берлектәге кино продукцияһын булдырыу мәсьәләләрен тикшерәсәк.
ТӨРКСОЙ ағзаһы илдәре Кинематографистар советы ултырышын ойоштороусылар булып Халыҡ-ара төрки мәҙәниәте ойошмаһы һәм Төркиә Республикаһы Мәҙәниәт һәм туризм министрлығының Кинематография һәм авторлыҡ хоҡуҡтары буйынса генераль дирекцияһы сығыш яһай.


text:
18 июнь 2010 йыл, 9:53
автор: Эльмира Сабирова
Республикала химиянан берҙәм дәүләт имтиханы тапшырған 3564 сығарылыш уҡыусыһының бишәүһе 100-әр балл алған, 122 кеше (3,5%) Рәсәй мәғариф өлкәһенә күҙәтеү менән билдәләнгән 33 балға тиң минималь сикте үтә алмаған. Башҡортостанда был дисциплина буйынса уртаса балл 61,11 тәшкил иткән.
Дөйөм алғанда бар Рәсәй буйынса химиянан иң юғары балды 49 төбәктән 242 кеше йыйған, мәсьәләләрҙе имтиханда ҡатнашыусыларҙың 6,2 проценты үтәй алмаған.
Хәтерегеҙгә төшөрәбеҙ, һайлап алған предметтар буйынса уңышһыҙ һөҙөмтә аттестат алыуға йоғонто яһамай. Был имтихандарҙың ыңғай һөҙөмтәләре БДИ һөҙөмтәләре тураһында таныҡлыҡҡа индереләсәк, сөнки юғары уҡыу йорттарында белем алыуҙы дауам итергә теләүселәргә кәрәк булыуы ихтимал.
Был предмет буйынса БДИ-ны ҡайтанан тапшырыу талап ителһә, быны икенсе йылда ғына эшләргә мөмкин буласаҡ.